Swine Flu ge sababun China ge igthisaadhah lolhun araifi - One Online\nސްވައިން ފްލޫގެ ސަބަބުން ޗައިނާގެ އިގްތިސާދަށް ލޮޅުން އަރައިފި\nޗައިނާގެ ގައުމީ މީޑިއާތަކުން މަޢުލޫމާތު ދޭގޮތުގައި އެފްރިކާ ސަރަހައްދުން ފެތުރެންފެށި ސްވައިން ފްލޫގެ ސަބަބުން ފާއިތުވެދިޔަ އޯގަސްޓް މަހު އެކަނިވެސް ހާހަކަށް ވުރެގިނަ އަދަދެއްގެ އޫރު މަރުވެފައިވެ އެވެ. މިހާތަނަށް 38000 އަށް ވުރެ ގިނަ އޫރު މަރުވެފައިވާކަމަށް މައުލޫމާތު ލިބެއެވެ.\nސްވައިން ފްލޫއަކީ އިންސާނުންނަށް ނުރައްކާތެރި ބައްޔަކަށް ނުވިކަމުގައިވީނަމަވެސް ޖަނަވާރުންނަށް މިކަމުން ނުރައްކާތެރި އަސަރުތަކެއް ކުރެއެވެ. މިކަމުގެ ސަބަބުން ޗައިނާގެ އޫރުމަހުގެ ވިޔަފާރި ހުއްޓޭވަރުގެ އަސަރުތަކެއްކޮށް އިގްތިސާދީ ގޮތުން ބޮޑެތި ގެއްލުން ތަކެއް ދަނީ ވަމުންނެވެ.\nޔޫއެން ގެ ފުޑް އެންޑް އެގްރިކަލްޗަރ އޯގަނައިޒޭޝަނުން ހާމަކޮށްފައިވާގޮތުން ޗައިނާއަކީ ދުނިޔޭގެ ނިސްބަތުން އެންމެ ގިނައިން އޫރުމަސް ބޭނުންކުރާ އަދި އޫރުމަހުގެ އެކި އުފެއްދުންތައް އެންމެ ގިނައިން އުފާއްދާ ގަައުމެވެ.\nޗައިނާގެ އެގަރިކަލްޗަރ އެންޑް ރޫރަލް އެފެއާޒް މިނިސްޓްރީގެ ތަފާސް ހިސާބުތަކުން ދައްކާގޮތުން ސްވައިން ފްލޫގެ ސަބަބުން މަހުގެ އުފެއްދުން ތަކުގެ އަގު ހަތް ޕަސެންޓު މައްޗަށް އަރާފައިވެ އެވެ. އޫރުމަހުގެ އަގު މަތިވެފައިވާއިރު އަދިވެސް އަގު އުފުލޭނެކަމަށް ދިރާސާތަކުން ވަނީ ދައްކަން ފަށާފައެވެ. މިކަމުގެ ސަބަބުން އޫރު މަސް ބޭނުންކޮށްގެން އުފައްދާ ބާވަތް ތަކުގެ ސަޕްލައި ދަށްވެ ބޮޑުގެއްލުމަކާ ކުރިމަތި ލާން ޖެހޭނެ އެވެ.\nސްވައިން ފްލޫގެ ސަބަބުން ޗައިނާގެ އޫރުމަހުގެ އަގުތަކަށް އަންނަން ފެށި ބޮޑެތިބަދަލުތަކުގެ ސަބަބުން އެގައުމުގެ އިންފްލޭޝަން އަށް ވެސް އޭގެ އަސަރުކޮށް ޗައިނާގެ ސެންޓްރަލް ބޭންކުގެ މަނިޓަރީ ޕޮލިސީތަކަށް ވެސް ބަދަލުގެންނަން ޖެހިފައިވާ ކަމަށް ރިޕޯޓުތައް ބުނެ އެވެ.\nޗައިނާ ސަރުކާރުގެ އިދާރާތަކުން މިހާރުވަނީ އޫރުމަހުގެ އުފެއްދުންތައް ވިއްކާ ބާޒާރުތައް ބަންދުކޮށް ދިރޭ އޫރު އެއްތަނުން އަނެއްތަނަށް ގެންދިއުން ވެސް ވަނީ މަނާކޮށްފައެވެ. އަދި ސްވައިން ފްލޫގެ ވައިރަސް ސެންޓްރަލް ޗައިނާ އާއި ހަމަޔަށް ފެތުރުމުގެ ނުރައްކާ އެބައޮތް ކަމަށް ވެސް ރިޕޯޓުތައް ބުނެ އެވެ.


Bridge ah dhathuru kuran thaaru alhaigen hedi magu hulhuvaalaifi | Mihaaru\nބޮޑުތަކުރުފާނު މަގުގައި ތާރު އަޅައިގެން ހެދި ބައި މިރޭ އާންމު ދަތުރުތަކަށް ހުޅުވާލާފައި. ފޮޓޯ: އަހްމަދު ނިޝާތު/މިހާރު\nބްރިޖާ ގުޅިފައިވާ ރިންގް ރޯޑް ހުޅުވާލައިފި\n06 ސެޕްޓެމްބަރ 2018 - 21:14 21 comments\nސިނަމާލެ ބްރިޖާ ގުޅޭ ބޮޑުތަކުރުފާނު މަގުގައި ތާރު އަޅައިގެން ހެދި ބައި މިރޭ ހުޅުވާލައިފި އެވެ.\nތާރު އަޅައިގެން ރަނގަޅު ފެންވަރަކަށް ރިންގް ރޯޑް ހަދާފައިވަނީ މާލޭގައި ހުންނަ ހުޅުމާލޭ ފެރީ ޓާމިނަލް ކުރިމަތިން ފެށިގެން މާފަންނު އިންޑަސްޓްރިއަލް ވިލެޖާ ހަމައަށެވެ. ވެހިކަލްތައް ދުއްވޭ ގޮތަށް އެ ސަރަހައްދު މިރޭ ހުޅުވާލިޔަސް، އެ މަގުގެ އެއްވެސް ސަރަހައްދެއްގައި ޕާކް ކުރުމަކީ މަނާ ކަމެކެވެ. އެގޮތުން، ހުޅުމާލޭ ފެރީ ޓާމިނަލުން ފެށިގެން ކަޅުތުއްކަލާ ކޮއްޓާ ހިސާބަށް މަގުގެ އެއްވެސް ތަނެއްގައި ޕާކް ކުރުން ޓްރާންސްޕޯޓް އޮތޯރިޓީން ވަނީ މަނާކޮށްފަ އެވެ.\nބްރިޖާ ގުޅޭ މަގުތައް މިރޭ 8:30 ވާން އުޅެނިކޮށް ހުޅުވައިލި ނަމަވެސް ޕޭވްމަންޓާ ގުޅޭ ބައެއް މަސައްކަތްތައް އަދިވެސް ކުރިއަށް އެބަދެ އެވެ.\nބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށްޓަކައި އެ މަގު ހަދާފައިވަނީ ހަތަރު ލޭން ހިމެނޭ ގޮތަށް، 12 މީޓަރަށް ފުޅާކޮށެވެ. އެ މަގު މިރޭ ހުޅުވާލިޔަސް، މަގުތަކުގައި ޓްރެފިކް ނިޝާންތައް ކުރެހުމާއި ބައެއް ސަރަހައްދުގެ ޕޭވްމަންޓްގެ ބައެއް މަސައްކަތްތައް އަދިވެސް ދަނީ ކުރަމުންނެވެ.\nއެ މަގު ހަދަމުންދާތީ އެ ސަރަހައްދުގެ ޓްރެފިކް ފްލޯއަށް ގެނެސްފައިވާ ބަދަލުތައް ވެސް އުވާލައި، މިހާރު ވަނީ ކުރިން އޮތް ޓްރެފިކް ފްލޯ ހަމަޖައްސައިފަ އެވެ. އެގޮތުން ކުރިއެކޭ ވެސް އެއްގޮތަށް، ބޮޑުތަކުރުފާނު މަގުގެ ކުރަނގި ގޯޅިއާ ހަމައިން ފިލިގަސް މަގާ ހަމައަށް ހުޅަނގުން އިރަށް ދުއްވާ ގޮތަށް ހަމަޖައްސައި، އަދި ފިލިގަސް މަގު ވެސް ކުރިއެކޭ އެއްގޮތަށް އުތުރުން ދެކުނަށް ދުއްވާ ގޮތަށް ވަނީ ހަމަޖައްސައިފަ އެވެ.\nމީގެ އިތުރުން ފިލިގަސް މަގުން ފެށިގެން ބޮޑުތަކުރުފާނު މަގާ ހަމައަށް އެއްކޮޅަށް، ފިލިގަސް މަގުން ވަދެވޭ ގޮތަށް ހަމަޖެއްސުމުގެ އިތުރުން ނަސަންދުރައިގެ އިރުން ބޮޑުތަކުރުފާނު މަގަށް ނިކުމެވޭ ގޮތަށް ވެސް ވަނީ ހަމަޖައްސައިފަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ބޯހިޔާވަހިކަން މަގު ހެދުން ހައުސިން މިނިސްޓްރީ ސިނަމާލެ ބްރިޖު މާލެ\nބްރިޖާ ގުޅޭ މާލޭގެ ބޮޑު މަގުގައި ތާރު އަޅައިފި


ޔަޝްމީ 1 – Esfiya – Dhivehi Vaahaka Site\n- by Dreamy - 1- January 28, 2014\nފަތިހުގެ ތެތްފިނިކަން ކެނޑި އިރުގެ ހޫނުން މުޅި މާހައުލަށް އާރޯކަމާއި ތާޒާކަން ގެނެސްދެމުން ދިޔަ ވަގުތެވެ. މަޑު މަޑުން ޖެހެމުންދިޔަ ވައިރޯޅިތައް ގަސްތަކާ ސަމާސާ ކުރަމުންދިޔައެވެ. ބައެއް މީހުން ނިދީގެ މީރުކަން ހޯދަމުން ދިޔައިރު، އަނެއް ބަޔަކު އެމީހުންގެ މަސައްކަތައިގެން އަވަދިނެތި އުޅެމުން ދިޔައެވެ. މޫނަށް އިރުގެ ހޫނުކަން އިހުސާސް ކުރެވުމާއެކު އޭޒިލް މޫނާއެއްކޮށް ރަޖާ އަޅާލިއެވެ. އެނބުރި ނިދީގެ ތެރެއަށް ދެވޭތޯ ކުރި މަސައްކަތް ބޭކާރުވީ ނިޝާންގެ އަޑުންނެވެ.\n“އޭޒް ދެން ތެދުވަން އުޅޭ ތި ޑްރީމް ގާރލްގެ ހުވަފެންތައް ބަލަން ނޯވެ..” ނިޝާން އޭޒިލްގެ މޫނުމަތިން ރަޖާނެގިއެވެ.\n” މި ނިޝާންޓޭ އާ ހެދި ނިދާކަން ވެސް ނޯއެވޭނެ. މީނަ ފަތިސް ނަމާދަށް ނުތެދުވިޔަސް އެހެން މީހުން ފަތިހަށް ތެދުވެއޭ އިނގޭ..” ފެނުނު ހިތްގައިމު ހުވަފެން ފުޑުފުޑުވުމުން އޭޒިލް ހިތްހަމަ ނުޖެހޭ ގޮތްވިއެވެ.\n” ނިދަން ބޭނުމިއްޔާ ނިދާބަލަ، އެކަމަކު މަނިކުފާނުގެ ލޯންޗު މަޑެއް ނުކުރާނެ މަނިކުފާނު ދަންދެނެއް.” ފާޚާނާއަށް ވަންނަމުން ނިޝާން ތަންކޮޅެއް ބާރަށް އެހެން ބުނުމުން އޭޒިލް ފުންމައިގެން ތެދުވިއެވެ. އެހާ މުހިއްމުކަމެއް އޭނާ ހަނދާން ނެތުނީ ކިހިނެއް ހެއްޔެވެ؟ ހަމަ އެހިނދު އޭނާގެ ތުންފަތް މައްޗަށް ލުއި ހިނިތުންވުމެއް ވެރިވީ ލޯމައްޗަށް ސިފަވި މޫނެއްގެ ސަބަބުންނެވެ. މަޑުމަޑުން އޭނާ ބޮލުގައި ޖަހާލީ ހިތަށްވެރިވި ޚިޔާލުތަކަކުންނެވެ.\n“އަދިވެސް އަދިވެސް އެމަރީނާގެ ހުވަފެންތައް ބަލަނީ؟؟ ސާބަހޭ އޭޒިލޫ.. ތިހިރީ ވަރެއްވެފަދޯ ..” ތުވާލިން މޫނުފޮހެމުން ފާޚާނާއިން ނިކުތް ނިޝާންގެ އަޑުން އޭޒިލް ދިޔައީ ސިއްސައިގެންނެވެ.\n” ނިޝާން މަރީނާގެ ހުވަފެން ބެލިޔަސް މަށެއް ނުބަލަން އިނގޭ.. ” ކައިރީގައި އޮތް ބާލީސް ނަގާ ނިޝާންއާ ދިމާލަށް އެއްލަމުން ދުވެފައި ގޮސް އޭޒިލް ފާޚާނާއަށްވަނެވެ.\n” ހޫމް އަނެއްކަ އަނެއް ފަސް ގަޑިއިރު ފާޚާނައިގަ ހުންނާނީކީނޫން.. މަ ހިތަށްއަރާ މީ އަންހެނެއްބާއޭ؟” ނިޝާން ބިންމަތީގައި އޮތް ބާލީސް ނަގާ އޭޒިލްގެ އެނދަށް ލަމުން ގޮވާލިއެވެ. އެއީ ހަމަ ކޮންމެ ދުވަހެއްގެވެސް އާދައެވެ. އެދެރަހްމަތްތެރިންގެ ދުވަސް ފެށިގެންދާނީ އެކަހަލަ ގޮތަކަށެވެ. މަޖަލާއި ސަކަރާތުގެ ތެރެއިންނެވެ. އޭޒިލް ފާޚާނާއަށް ވަނުމުން ނިޝާން ކޮޓަރިތެރެ ކުޑަކޮށް ތަރުތީބު ކޮށްލިއެވެ. ދުވަހަކީ އޭޒިލް ރަށަށް ފުރުމަށް ހަމަޖެހިފައި އޮތް ދުވަހަށްވުމުން ނިޝާންވެސް އޮފީހަށް ނުގޮސް އޭޒިލް ފުރުމުގެ ތައްޔާރީތަކުގައި އެހީވާން ހުރީއެވެ.\n“އޭޒް.. މިއަދު މިތާ ކައިރީހުރި ކެފޭއަށްދޯ ސައިބޯން ދާނީ؟ އެހެންނޫނީ ޝޮޕިންއަށްދާން ލަސްވާނީ” އޭޒިލް ފާޚާނާއިން ނިކުތުމުން ނިޝާން ބުންޏެވެ.\n” އޯކޭއޭ.. ޝާން އަހަރެން ވަރަށް ސީރިއަސްކޮށް ވާހަކައެއް ބުނަންތަ؟” މަދުންނޫނީ ސީރިއަސްނުވާ އޭޒިލްގެ މޫނުމަތިން ފެންނަމުން ދިޔައީ ސީރިއަސްކަމާ ކަންބޮޑުވުމެވެ. އޭނާ އެވާހަކަ ބުނާނެ ގޮތަކާދޭތެރޭ ވިސްނަނީ ކަހަލައެވެ. ކޮންމެ ގޮތެއްވިޔަސް އެވާހަކަ ނިޝާން ގާތު ބުނަން ޖެހޭނެއެވެ.\n” ހޫމް ބުނެބަލަ.. ހާދަ ހީވޭ ހިންދީ ޑްރާމާތަކުގަ ބުނާހެން މޭ ތުމާރީ ބަންޗޭކީ މާބަންނޭވާލީ އޭ ބުނަން އުޅޭހެން” ނިޝާން އަށް އޭޒިލް މޫނުމަތީގައިވާ ނުތަނަވަސްކަން ނުފެންނަނީ ކަންނޭނގެއެވެ. *************************************************************************** ހުޅުވާފައިހުރި ކުޑަދޮރުން ވަންނަމުންދިޔަ ވައިރޯޅިތައް އެނދުގައި ހުއްޓުން އަރާފައި އިން ޔަޝްމީގެ ފަން އިސްތަށިގަނޑާ ސަމާސާ ކުރަމުން ދިޔައެވެ. އިރުގެ ހޫނުކަމުން އޭނާގެ ހަށިގަނޑަށް އެޅެމުން ދިޔައެވެ. ނަމަވެސް އޭނާއަށް އެއްވެސް ކަމެއްގެ އިހުސާސް ނުވާކަހަލައެވެ. އިރު އެރީވެސް އޭނާ ހަމަ އެގޮތަށް އެނދުގައި އިންދައެވެ. އެދޮން މޫނުގައި އެއްވެސް ދިރުމެއް ނެތެވެ. ރޭގަނޑު ނުނިދާ ހުރުމުގެ ސަބަބުން އޭނާގެ ސާފު ދެލޯ ވަނީ ރަތްވެފައެވެ. އެހަށިގަނޑުގައި އެއްވެސް ހަރަކާތެއް ނެތް ކަހަލައެވެ.\n” ދަރިފުޅާ ޔަޝް” އެތެރެއަށް ވަދެގެން އައި ނޫރާ ސިހުނީ އެނދުމަތީ އިން ޔަޝްމީ ފެނިފައެވެ. އޭނާގެ ދެލޯ އެއްވެސް އިޙްތިޔާރަކާނުލާ ކަރުނުން ފުރިގެންއައެވެ. އޭނާ މަޑު ފިޔަވަޅުތަކެއް އަޅަމުން އައިސް ޔަޝްމީގެ ގާތުގައި އެނދުގައި އިށީނެވެ. ނުހަނު ލޯތްބާއެކީ ޔަޝްމީގެ ބޮލުގައި ފިރުމާލުމާއެކީ ޔަޝްމީ ނޫރާގެ މޫނަން ބަލާލިއެވެ.\n“އަހަރެން ނުދާނަން ދައްތާ.. އަހަރެން ބޭނުމެއް ނޫން ދާކަން..” ނޫރާއަށް އެއްޗެއް ނުބުނެވިގެން އުޅެނިކޮށް ޔަޝްމީ އާދޭހާއެކީ ބުނެލިއެވެ.\n” ނޫން ދަރިފުޅާ ދާންވާނެ.. އެއީ ޔަޝްގެ މައިންބަފައިންނެއްނު ދަރިފުޅާ.. ނިކަން ވިސްނާލަބަލަ އެމީހުން ކިހާ ދުވަހެއް ވެއްޖެ ދަރިފުޅު ދެކޭހިތުން ތިބޭތާ. ކޮންމެސް ދުވަހަކުން ޔަޝްވެސް ޖެހޭނެ ތި ބިރުވެރިކަމުން ނުކުމެ ޔަޝްގެ ދިރިއުޅުމާ ކުރިމަތިލާން… ” ނޫރާ ބެލީ ޔަޝްމީއަށް ވިސްނާދެވޭތޯއެވެ. ނަމަވެސް ޙުދު އޭނާގެ ހިތާއި ސިކުނޑީގައި ވެސް އެނބުރެމުންދަނީ ޔަޝްމީގެ ހަޔާތަށް އައި އެ ބިރުވެރިރޭގެ ހަނދާންތަކެވެ.\n” އަހަރެންވެސް ބަލަން ނުވިސްނާ އުޅެވޭތޯ އެކަމަކު ހަމަ ވިސްނެނީ…” ޔަޝްމީއަށް ރޮވެންފެށުމުން އޭނާ ނޫރާގެ ކޮޑުގައި ބޯއަޅާލިއެވެ. ޚުދު ޔަޝްމީވެސް އޭނާގެ މައިންބަފައިން ކައިރިއަށް ދާން ބޭނުންވެއެވެ. އެހެނަސް ހަޔާތަށް އައި އެ އަނދިރިރޭގެ ސަބަބުންނާ، އެފަސްގަނޑާ ގުޅިފައިވާ ހިތްދަތި ހަނދާންތަކެއްގެ ސަބަބުން އޭނާގެ ޒަމީރު އެކަމަށް ހުރަސްއަޅަނީއެވެ. ނޫރާ އެތައް ގޮތަކަށް ޔަޝްމީއަށް ވިސްނައިދިނެވެ. އެތައް ވާހަކަތަކަކުން އެންމެފަހުން ޔަޝްމީ އެއްބަސްވިއެވެ.\n” ދޭ އަވަހަށް ތައްޔާރުވެލައިގެން އަންނަން.. އެކެއް ޖަހާއިރު ޗެކިން އޮންނާނެ. ކޮކީއަށްވެސް ގޮވަން ޖެހޭނެއަދި.. ރާއްޖެ ދެވޭތީ ވަރަށް އެކްސައިޓެޑް ވެފަ އެހުންނަނީ.. ” އެނދުން ތެދުވަމުން ނޫރާ ހިނިތުންވެލިއެވެ. ޔަޝްމީ ގޮސް ފާޚާނާއަށް ވަނެވެ. އެއާއެކު ނޫރާ ހިފަހައްޓައިގެން ހުރި ކަރުނަތައް އެއްވެސް ހިފެހެއްޓުމެއްނެތި އޭނާގެ ކޯތާފަތް މައްޗައް އޮހިގެން ދިޔައެވެ. ” މަންމާ” މާދުގެ އަޑަށް ނޫރާ ބަލާލިއެވެ.\n” ހާދަ އަވަހަކަށް ހޭލި ދުވަހެއް ދަރިފުޅާ؟؟ ރާއްޖެ ދެވޭތީ ދޯ..” ދެލޯ ފޮހެލަމުން ނޫރާ ބެލީ އޭނާގެ ހާސްކަން ފޮރުވޭތޯއެވެ.\n” މަންމަ އޮޅުވާނުލާ.. ތިކަރުނަތައް ނުފޮރުވާ.. ދޮން އާ ދޭތެރޭދޯ ތިވިސްވަނީ މަންމާ؟ ކަންބޮޑު ނުވޭ.. އަހަރެން ދޮންއަށް ރަނގަޅަށް ބަލާނަމޭ..” ނޫރާގެ ކޮނޑުގައި އަތް ބާއްވާލަމުން މާދު ޔަޤީންކަން ދިނެވެ.\n” ކިހިނެއް ނުވިސްނާ ހުރެވޭނީ.. ފަސްއަހަރުވެގެން މި ދިޔައީ.. މިމަންމައަށްއަކަށްނު ފެންނާނީ ޔަޝް ރެއާއި ދުވާލު ތެޅިފޮޅޭވަރު.. ޔަޝް އުޅެމުން އައި ގޮތް..” ޔަޝްމީ ފާޚާނައިން ނުކުންނަހެން ހީވެގެން ނޫރާ އެކޮޓަރިން ނުކުތެވެ. *********************************************************\n” ސައިބޮއެގެން އެވާހަކަ ދައްކާނީ.. ހިނގާ ދާން…” އޭޒިލް ޓީޝާޓެއް ނަގަމުން ބުނެލިއެވެ. ނިޝާންވެސް އިތުރު ވާހަކައެއް ނުދައްކާ ބެލީ ތައްޔާރު ވެވޭތޯއެވެ. ދެމީހުން ތައްޔާރުވެލައިގެން ކެފޭއަށް ވަނެވެ. އޭޒިލް ވާހަކަފެށީ ކައިނިމިގެންނެވެ.\n“ޝާން.. އަހަރެން އެއްކޮށް ރަށަށް ބަދަލުވާން މިއުޅެނީ..” އޭޒިލް އިސްޖަހައިގެން އިނދެ ބުނެލިއެވެ. ” ވަޓް؟؟ ކީއްވެ ކުރިން ނުބުނީ؟؟” ނިޝާން އަށް ހައިރާންކަން ލިބުނެވެ. އެހާކުއްލިއަކަށް އެގޮތަށް އޭޒިލް ނިންމީ ކީއްވެގެންބާއޭ އޭނާގެ ހިތަށް އަރަމުން ދިޔައެވެ.\n” އެއްވެސް މީހެއްގެ ކައިރީ ނުބުނަން.. މަންމަ ކައިރީވެސް.. ލައްކަ ދުވަހު މިތާވެސް އުޅެވިއްޖެއްނު ދެން ބޭނުންވަނީ ރަށަށް ދާން.. ” އޭޒިލްގެ ވާހަކަ ފުރިހަމަ ނުކުރެވެނީސް ނިޝާންގެ ފޯން ރިންގް ވާންފެށިއެވެ.\n” ލާރާ އެގުޅަނީ.. ” ނިޝާން ބުނެލިއެވެ.\n” ވަރަށް ލޯބިޥޭދޯ އޭނަދެކެ؟؟ ” މީގެކުރިން އޭޒިލް ނުކުރާ ސުވާލެއް ކުރުމުން ނިޝާންއިނީ ބުނާނެއެއްޗެއް ނޭނގިފައެވެ. ” ޔާ ވަރަށް ބޮޑަށް.. ” ހައިރާންކަމާއެކީ ނިޝާން ޖަވާބު ދިނެވެ.\n” އަހަރެންވެސް ވީން.. އެކަމަކު އޭނަ އަހަރެންނަށް ބޭފަވާތެރިވީ.. ” އޭޒިލް ހުއްޓާލީ އިތުރަށް އެވާހަކަ ދައްކަން ބޭނުން ނުވާތީއެވެ.\nލޯބިވެރިޔާގެ މާފް 4\nvaahaka kiyaafa ragalhu kuran jeheyy kantha tha faahaga kolacheyy\nv ވ ވ ވ ރީތިވާނެ ހެންހީވަނީ\nrh kiyaa hihvey next part\nanehkaa zill yaa yashmeege past r ehves gulhumeh vani baa\nnice varnahan heyvany…. up khon dhanchaa avahan…\nVvv teethi story


(8 ސެޕްޓެމްބަރ 2020 އާ ގުޅޭ)\n"ލުކް ބްރޯ..." ޖިނާނު ގޮވާލިއެވެ. ލައިތުއާއި ލައިރާއާ ދެމެދު ދެކެމެވުންދިޔަ ވާހަކަތައް ހުއްޓާލާފައި އެ ދެމީހުން ވެސް ޖިނާނަށް ބަލާލީއެވެ. ގޭގެ އެއް ފަންގިފިލާ ކަސްރަތުކުރާ ތަނަކަށް ހަދާފައި ހުރިއިރު އެތަނުގައި ނެތް އެއްޗެއް ނެތެވެ. ކެންޒާގެ ޓްރެއިނިން ޖިނާނު ކުރިއަށް ގެންދާނީ ގޭގެ ޖިމްގައިކަން އޭނާ ބުންޏެވެ. އެއާއެކު ލައިރާ ނިކަން އަވަހަށް ޖިނާނާ އެއްބަސްކިޔައިފިއެވެ. ކެންޒާ އިންތަނުން ތެދުވެ، ލައިތުގެ ގާތުގައި އައިސް އިށީނެވެ.\n"ޕްލީޒް..." ލައިތުގެ މުލައްދަނޑީގައި ކެންޒާ ހިފާލިއެވެ.\n"ކެން..." ކެންޒާގެ މޫނަށް ބަލަން އިނދެ ލައިތު މަޑުމަޑުން ކިޔާލިއެވެ.\n"އަހަރެމެން ވާހަކަދައްކާފަ ޖިނާނު ގާތު ބުނާނަން، އެންމެ ރަނގަޅުތަ؟." ލައިތުގެ ޝުޢޫރުތަކާމެދު ވިސްނަމުން ކެންޒާ ބުނެލިއެވެ.\n"އޯކޭ... އަހަރެން ރެޑީ." ޖިނާނު ބުންޏެވެ.\nޠަބީޢަތް ގޯސްވެފައި އިން މީހަކުހެން ސެހްރާނު ހިމޭންވެފައި އިނީއެވެ. ކެންޒާ ގޮވައިގެން ލައިތު އެބައިން ނުކުތީއެވެ. އެމީހުންގެ ފަހަތުން ސެހްރާނާއި ޖިނާނެއް ނުކުތެވެ. ލައިތުއާއި ކެންޒާ ދިއުމުން ސެހްރާނާއި ޖިނާނު އެކަކުއަނެކަކަށް ބަލާލިއެވެ. ދެން އެ ދެމީހުން ބަލާލީ ލައިރާއަށެވެ. ލައިތު ފޯނުން ވާހަކަދެއްކި ގޮތް ލައިރާއަށް ފާހަގަނުވީތޯ އަހަން އެމީހުން ތިބީ ކެތްމަދުވެފައެވެ.\nކެންޒާ ގޮވައިގެން ކޮޓަރިއަށް ވަނުމާއެކު ލައިތު ސުވާލުކުރިއެވެ. ޖިނާނު ގާތު ތަމްރީނު ކުރަން އެދުނު ސަބަބެވެ. އޭނާ ދޭ ތަމްރީނުތައް ކެންޒާއަށް ކަމުނުދަނީތޯއެވެ. ލައިތުގެ އަތުގައި ހިފާލަމުން ކެންޒާ އައިސް އެނދުގައި އިށީނެވެ. އަދި އޭނާ ސަބަބު ކިޔާދޭން ފެށިއެވެ. ލައިތުގެ ތަމްރީނުތަކުގައި ގޯހެއްނޫޅޭކަމެވެ. އެކަމަކު އޭނާއަށް ބޭނުންވަނީ ހަރުކަށިވެފައި، ގަދަކަމުން ވިޔަސް ކުރުވާނޭ ކަހަލަ އިންސްޓްރަކްޓަރެއްކަން ކެންޒާ އޮޅުންފިލުވައިދިނެވެ. ޖިނާނުގެ ދިރިއުޅުން ކެންޒާއަށް ވެސް ވަނީ ފާހަގަވެފައެވެ. އޭނާ ކަސްރަތުކުރުމަށް ދޭ އަހަމިއްޔަތުކަމެވެ. ތައްޔާރުކުރަން ބުނާ ކާއެއްޗެހި ޢާއިލާގެ އެހެންމެންބަރުން ކާން ބޭނުންވާ އެއްޗިއްސާ މުޅިން ތަފާތެވެ. އެކިފަހަރުމަތިން ކެންޒާއާ ބަދިގެއިން ބައްދަލުވެ ޖިނާނުއާ ދެމެދު ދެކެވިފައި ހުރި ވާހަކަތަކުން އޭނާ ކެއުން ކޮންޓްރޯލު ކުރާ ގޮތުގެ ވާހަކަތައް ކިޔާދީފައި ވެއެވެ.\n"އަހަރެން މާބޮޑަށް ދޫދެނީ ދޯ." ލައިތު ބުނެލިއެވެ.\n"ލައިތު ހަރުކަށިވީމަ އަހަރެންގެ ސަމާލުކަން ގެއްލޭނެ، މާ އަވަހަށް ދެރަވާނެ..." ކެންޒާ ވިސްނާދިނެވެ. ޖިނާނުގެ ނިންމުން ރަނގަޅުކަމަށް ބުންޏެވެ.\nކެންޒާ އެދޭ ގޮތާއި ލައިތު އެންމެފަހުން ރުހިއްޖެއެވެ. ލައިތުއާ ބައްދަލުކުރަން ކައިފް ހުރީ ތައްޔާރަށޭ ކެންޒާ ބުނީ ދެނެވެ. މާދަމާ ހަވީރު ކެންޒާއާއި ކައިފް ބަލާދާނޭކަމުގައި ލައިތު ބުންޏެވެ. އޭނާ ވެސް ހުރީ ކެންޒާގެ ޢާއިލާ މީހަކާ ބައްދަލުކުރަން ބޭނުންވެފައިކަން ޔަގީނެވެ. ކެންޒާ ބޭނުންވަނީ މަންމައަށް އޭނާގެ ދިރިއުޅުމަށް އައިސްފައިވާ ބަދަލު ހާމަކުރުމުގެ ކުރީން، ލައިތުއާ މެދު ކައިފްގެ ޚިޔާލު ހުރި ގޮތެއް ހޯދާށެވެ.\nއެންމެ ފޯނުކޯލެއް ވެސް ނާންނާތީ ޔާދިން އަޖައިބުވިއެވެ. އެހެންޏާ އޭނާ އޮފީހުގައި ކިތަންމެ އަވަދިނެތި އުޅޭކަން ބުންޏަސް ފިޒާނާގެ ކޯލުތަކަށް ވަގުތު ހުސްކޮށްދޭން ޖެހޭނެއެވެ. މިއަދު ދެ ފަހަރު ފިޒާނާއާ ވާހަކަދެއްކީތީ، އެ ދެ ފަހަރު ވެސް ފިޒާނާއަށް ގުޅީ ޔާދިންއެވެ. މިހާރު ފިޒާނާ ވެސް ވަޒީފާއަށް ނުކުންނާތީ ކުރިން ގުޅާހެން ނުގުޅެނީކަމުގައި ޔާދިން އަމިއްލަ ނަފްސަށް ވިސްނައިދިނީ އެއީ ޤަބޫލުކުރަން އެންމެ ފަސޭހަގޮތްވީމައެވެ.\nމައިދޮރުގެ ތަޅު ހުޅުވާލި އަޑާއެކު ސޯފާގައި އޮތް ފިޒާނާ ފުންމައިގެން ތެދުވިއެވެ. އަދި ދުވެފައި ކޮޓަރިއަށް ވަދެއްޖެއެވެ. ކަންފަތުގައި ޖަހާލައިގެން ހުރި ފޯނުން އޭނާ ވާހަކަދެއްކިއެވެ.\n"ޔާދިން އަތުވެއްޖެ... ފަހުން ގުޅާލަންތަ؟. އަހަރެން ބުނެގެނެއްނޫން އޭނާ އެ އައީ، ނުވާނެ ގިނައިރެއް..." ނިކަން އަވަސްއަވަހަށް ފިޒާނާ ބުންޏެވެ. އޭނާގެ ވާހަކަ ފޯނުގެ އަނެއްކޮޅުން ވާހަކަދައްކަމުން ދިޔަ މީހާ ޤަބޫލުކުރީ ކަހަލައެވެ. ފިޒާނާ ކޯލު ކަނޑާލައިފިއެވެ. ނިކަން އަވަހަށް ކޯލު ލޮގުން، ދެންމެ ގުޅައިގެން ވާހަކަދެއްކި ނަންބަރުގެ ތަފްސީލުތައް ފުހެލިއެވެ. އަދި ލިބިފައި ހުރި މެސެޖުތައް ވެސް ފުހެލަން ޖެހުމުން ފިޒާނާއަށް ތުންފިއްތާލެވުނެވެ.\n"ކީއްތި ކުރަނީ؟." ކޮޓަރިއަށް ވަން ޔާދިންއަށް ކޮޓަރިތެރޭ ފޯނު އަތަށް ލައިގެން ހުރި ފިޒާނާ ފެނުނީއެވެ.\n"ނިދަން އޮށޯންނަން އުޅެނިކޮށް ތިއައީ." ނަފްސު ހަމައަކަށް އަޅުވަމުން ފިޒާނާ ހިނިތުންވެލިއެވެ.\n"މިސްވެގެން މިއައީ..." ޔާދިން އައިސް ފިޒާނާގެ ގައިގާ ބައްދާލިއެވެ. މިފަހަރު ފިޒާނާ އެހާ ގަޔާއެއް ނުވިއެވެ. އެހެންނަމަވެސް ޔާދިން ދުރުކޮށްލައިފިނަމަ އުފެދޭނޭ ސުވާލުތަކާ ކުރިމަތިލާން ބޭނުންނުވަތީ ހަރަކާތެއްކޮށްނުލާ ހުރީއެވެ.\n"ދެން ނިދަނީތަ؟...." ފިޒާނާއާ ވާހަކަދައްކާލަން ވަގުތުކޮޅަކަށް މަޑުކޮށްލަން ބޭނުންވެފައި ހުރެ ޔާދިން އަހާލިއެވެ. އެއާއެކު ފިޒާނާ ހޫންއެއް ލައްވާލިއެވެ.\n"ބާރަ ޖަހަނީނު." އަތުގައި އޮތް ފޯނަށް ބަލާލަމުން ފިޒާނާ ބުންޏެވެ.\nޔާދިން ބޭނުންވިޔަސް ފިޒާނާ ގާތު މަޑުކުރަން ބުނާކަށް ނުކެރުނެވެ. ރޭގަނޑުގެ ސަލާމްކޮށްފައި ދާން ހިނގައިގަތެވެ. ނަމަވެސް ހުއްޓިލައި އެނބުރި ފިޒާނާއަށް ޔާދިން ބަލާލިއެވެ. އޭނާއާއެކު ދޮރާ ހަމައަށް ނާންނާނަންތޯ ޔާދިން އަހާލިއެވެ. ލުއި ހިނިތުންވުމެއް ހަދިޔާ ކުރަމުން ފިޒާނާ އައިސް ޔާދިންގެ އަތުގައި ހިފާލިއެވެ. އަވަހަށް އެތަނުން ޔާދިން ފޮނުވާލަން ބޭނުންވެފައި ހުރިވަރުންނެވެ. ދެފަހަރަކު އޭނާ އާފުރޭކަން ވެސް ދައްކާލިއެވެ. ނިދިއައިސްގެން އުޅޭކަން ޔާދިންއަށް އެންގުމަށެވެ.\nއެލެވޭޓާއިން ނުކުތީ ޔާދިންކަން ލައިތަށް އެނގުނެވެ. އެމީހުންގެ ކޮޓަރިތައް ހުރި ބައިގައި އޭނާ ނޫން މީހަކު ނެތެވެ. ގިނަ ބޮކިތައް ނިވާލާފައި ހުރުމުން ތަނަށް ވެރިވެފައި އޮތީ ފަނޑު އަލިކަމެކެވެ. ފޯނުން ވާހަކަދައްކަމުން ސޯފާއަށް ހަށިގަނޑު ދޫކޮށްލައިގެން އޮތީ ޔާދިން އަންނަކަން އެނގުމުންނެވެ. ހިމޭންކަމުގެ ތެރެއިން ލައިތުގެ އަޑު ސާފުކޮށް އިވޭނޭކަން ޚުދު އޭނާއަށް އެނގެއެވެ. ޔާދިންގެ ފިޔަވަޅުގެ އަޑު ލައިތަށް އިވެއެވެ. އެ އަޑަށް ހުއްޓުމެއް އައީ ފިޒާއޭ ލައިތު ބުނެލުމުންނެވެ. ސޯފާތަކުގެ ތެރޭގައި އެތަނުން ސޯފާއަކަށް ހަށިގަނޑު ދޫކޮށްލައިގެން އޮތް ލައިތުގެ ފުރަގަހުގައި ޔާދިންއަށް ހުރެވުނީ އިވުނު އަޑާމެދު ސުވާލު އުފެދިފައެވެ.\n"ބިޓު ދިޔައީތަ؟. އެނދުގަތަ... ކޯއްޗެއް ފިޒާ ލައިގެން ތިހުރީ، ފިޒާގެ ފޮޓޯއެއް ފޮނުވާލަންވީނު... އޭރުން ޤަބޫލުކުރެވިދާނެ." ގަސްދުގައި ލައިތުގެ އަޑު ޔާދިންއަށް އިއްވަން އުޅޭ ކަހަލައެވެ. އޭނާ ކޮންމެ ދެބަހަކުން އެއްފަހަރު ފިޒާއޭ ބުނެލައެވެ. ފޯނު ކަންފަތުގައި ޖަހާލައިގެން ހުރެ ލައިތު ތެދުވިއެވެ. ޔާދިން ހުރިކަން ފެނުމުން އޭނާ ސިހުނުކަން ދައްކާލިއެވެ. ދެން ނިކަން އަވަހަށް އެއްމިޔަކަނުން ހިނިތުންވެލިއެވެ.\n"ފިޒާނާ..." ޔާދިންއަށް ހިތާ ހިތުން އެ ނަން ކިޔާލެވުނެވެ. މީ އިއްތިފާގަކަށް ވެދާނޭބާއޭ އަމިއްލަ ޟަމީރާ ސުވާލުކޮށްލެވުނެވެ. ލައިތު ވާހަކަ އެ ދައްކަނީ އޭނާގެ ފިޒާނާއާ ބާއެވެ. ނޫނީ އެއީ ފިޒާ ކިޔާ، އެހެން އަންހެންކުއްޖަކީބާއެވެ. ހަމައެއާއެކު ފެނުނު މަންޒަރު ޤަބޫލުކުރަން ވެސް ޔާދިންއަށް ފަސޭހައެއްނުވިއެވެ. އޭނާ ފޯނުން ވާހަކަދައްކާ އަންހެންކުއްޖާ ދެމެދު އޮތީ ކިހާ ވަރެއްގެ ގުޅުމެއްކަން އެ ދައްކާ ވަހަކައިން ޔާދިންއަށް ވެސް ނަގައިގަންނަން އުނދަގުލެއްނޫނެވެ. އެކަމަކު އެއީ ކެންޒާއާ ހެދި ދިވާނާވެގެން އުޅުނު ލައިތު ހެއްޔެވެ. އޭނާ ކެންޒާގެ ފުރަގަހުން އެހެން އަންހެންކުއްޖަކާ މައްލަވަކުރަނީބާއެވެ. މިކަހަލަ އުޅުމެއް ލައިތުގެ ފުށުން ޔާދިން ދުށް މީ ފުރަތަމަ ފަހަރެވެ. އެ ހުރިހާ ޚިޔާލުތަކަށްވުރެ ވެސް ޔާދިންގެ ހިތާއި ސިކުނޑިއާ ކުޅެލީ ލައިތު އެ ވާހަކަދައްކާ ކުއްޖާއަށް ފިޒާގެ ނަމުން މުޚާޠިބުކުރާތީއެވެ. ޙަރަކާތެއްކޮށްލަން ނޭނގިފައި ޔާދިން ހުއްޓައި ލައިތު ގޮސް ކޮޓަރިއަށް ވަދެއްޖެއެވެ. ލިބުނު ނުތަނަވަސްކަމަކާ ހުރެ ނިތްކުރީގައި ޔާދިން ފިރުމާލައި ހިފަހައްޓާލިއެވެ.\nފާޚާނާއިން ނުކުމެ އެނދުގައި ޔާދިން އޮށޯތީ ނިދަންކަމަށެވެ. ލޯމަރާލިޔަސް ޔާދިން އެދެމެދުންދިޔަ ހަށިހިމޭންކަމެއް އިޙްސާސެއް ނުވިއެވެ. ސިކުނޑީގެ ހިނގުން މަޑުޖެހިލާ ގޮތްނުވީއެވެ. ކަންފަތަށް އިވުނު ވާހަކަތަކުންނެވެ. ދެ ލޯ ހުޅުވާލުމާއެކު އެނދުއަރިމަތީ ހުރި ތިރިކަބަޑުގެ މަތިން ޔާދިން ފޯނު ނެގިއެވެ. ފިޒާނާއަށް ގުޅަން އޭނާ ފޯނު ހުޅުވާލިއެވެ. ޑަޔަލް ފިތަށް އޮބާލަން އިނގިލި އިސްކުރީނުގައި ޖައްސާލަން އުޅެފައި ވެސް ޔާދިން މަޑުކުރިއެވެ. ފިޒާނާއާ މެދު ޔާދިންގެ ސިކުނޑީގައި ވަހުމްތަކެއް އުފެއްދުމުގެ މަޤުޞަދުގައި ލައިތު ކުރިކަމަކަށް ވެދާނޭ ޔާދިންގެ ހިތް ބުނެލިއެވެ. އޭނާ ފިޒާނާއަށް މިގަޑީގައި ގުޅައިފިއްޔާ، ދޭހަވަނީ ފިޒާނާއަށް އިތުބާރުނުކުރެވެނީކަމެވެ. ޔާދިންއަށް ވިސްނުނީ އެހެންނެވެ. އިރުކޮޅަކު ފޯނަށް ބަލަން އޮވެފައި އަލުން ފޯނު ބޭއްވީއެވެ. ލައިތުގެ މަޅީގައި އެހާ ފަސޭހައިން އޭނާ ނުޖެހޭނޭ އަމިއްލަ ނަފްސަށް ބުނެލިއެވެ.\nޖެހިގެން އައި ދުވަހެވެ. ކުލާސްތައް ނިންމާފައި ކެންޒާ ގެއަށް އައިސް ވަން ވަގުތެވެ. ފޯނު ރިންގުވާތީ ގުޅަނީ ކާކުތޯ ބަލާލިއެވެ. ޒުބިންގެ މަތިން ހަނދާންވީ ވެސް އޭނާގެ ފޯނުކޯލު އައުމުންނެވެ. ކެންޒާ ފޯނު ނަގައި ވާހަކަދެއްކިއެވެ. ހަނދާންނެތުނީއޭ ބުނަން ބޭނުންނުވާތީ ކެންޒާ ދެއްކީ އަވަދިނެތި އުޅެން ޖެހިފައިވުމުން އަދި ނުގުޅިގެން އުޅެނީ ކަމަށެވެ. ޒުބިން ހުރީ ކެންޒާއާ ބައްދަލުވާނޭ އިރެއްގެ އިންތިޒާރުގައެވެ. އިތުރު ދުވަހަކަށް ފަސްނުކޮށް ޒުބިންއާ ބައްދަލުކުރަން ކެންޒާ އެއްބަސްވެއްޖެއެވެ. ރޭގަނޑުގެ ވަގުތަކީ ލައިތުއާ ބައްދަލުކުރާ ވަގުތަށްވެފައި ދެން ކެންޒާއަށް ވަގުތުވާނީ ހަވީރެވެ. އެހެންވެ ޒުބިންއާ ބައްދަލުވާން ކެންޒާ ގަޑިކީ ހަވީރަށެވެ.\nކުރުނބާ ފަނިތަށި ކައިފް ބޯލައި މަންމައަށް ތަށި ދިއްކޮށްލިއެވެ. މިންނާ އަތުގައި އޮތް ކުޑަ ދަޅުން ކާފޫރުތޮޅިއެއް ކައިފްއަށް ދިއްކޮށްލިއެވެ. އަގަ ހިތިވެގެން ކައިފް އަބަދު އުޅޭތީއެވެ. މަޑުމަޑުން ދަރިފުޅު ކެއުމާ ދުރުވާހެން ވެސް މިންނާއަށް ހީވެއެވެ. އެކަމަކު ޑަކްޓަރަށް ދައްކާލަން ކައިފް އެއްބަހެއްނުވެއެވެ. މިންނާ އާދޭސް ކުރިޔަސް، ކައިފް ކޮންމެފަހަރަކު ނުދާން ބަހަނާއެއް ދައްކާނެއެވެ.\n"މިރޭ ކެންއާއެއްކޮށް ބޭރަށް ނުކުމެލަން މިއުޅެނީ..." މަންމަ ގާތު ކައިފް ބުންޏެވެ.\n"ހިނގާލަންތަ؟. މަންމަ ނުގެންދާނަން." މިންނާ ހިނިތުންވެލިއެވެ.\n"ހިނގާލާކަށްނޫން، ކޮފީއެއް ބޯލަންހެން ހީވަނީ... މަންމަ ގޮވައިގެން ދާނަން އެހެން ފަހަރަކުން، ކެން އެބަކިޔާ، އެންމެ އެއްކޮށް ކާލަން ތަނަކަށް ދާންވާނޭ."\n"ކައިފް މާމަދީއޭ ނުކުމެ އުޅޭލެއް، ހަވީރު ފިނިޖެހިލީމާ ދޮރޯށި ކައިރިއަށް ވިޔަސް ނުކުމެލާނަމައެއްނު... އަބަދު މިކޮޓަރިގަނޑު އޮންނާކަށް ނުވާނެ." މިންނާ ބުންޏެވެ.\n"ނުކުންނަން ބޭނުންވޭ، މިހެން އޮށޯވެ މާގިނަ ދުވަހު އޮންނަންވީމަ ކަންނެތްވެއްޖެ މާބޮޑަށް..." ނުނިކުންނަނީ ގިނައިރު ކޮޅަށް ހުންނަންވީމާ ވަރުބަލިވާތީކަން ކައިފް ސިއްރުކުރިއެވެ. ކެންޒާ އައިސް އެ ކޮޓަރިއަށް ވަނީ އެވަގުތެވެ.\n"ކައިފިންތަ؟، ހުންނާނެ ކުރުނބާ ފެންފޮދެއް ފުޅިއަކަށް އަޅާފައި..." ކެންޒާ ފެނުމާއެކު މިންނާ ބުންޏެވެ.\n"އަދި ބަދިގެއަށް ނުވަންނަން، ދޮންބެ ރެޑީތަ؟." ކެންޒާ އަހާލިއެވެ.\n"ދެން ކޮންއިރަކުންތަ މަންމަ ބައިވެރިކުރާނީ." މިންނާ ބުނެލިއެވެ. ކެންޒާއާއި ކައިފް ހީނލިއެވެ.\n"ދޮންބެ ގޮވައިގެން މިހެން ނުކުމެލީމަ ފަހަރެއްގައި މަންމައަށް ޅީދަރިއެއް ލިބިދާނެ..." މިންނާގެ ކޮނޑުގައި އަތްއަޅުވާލަމުން ކެންޒާ ބުންޏެވެ. މިންނާއަށް ހިނިގަނޑެއް ނުހިފެއްޓުނެވެ. އެނދުމަތިން ބާލީހެއް ކައިފް ހޫރާލީ ކޮއްކޮއާ ދިމާއަށެވެ.\n"ޅީދަރިއަކަށްވުރެ ކުރީން ދަނބިދަރިއެއް ކަންނޭނގެ މަންމައަށް ލިބޭނީ." ކައިފް ބުންޏެވެ. އެހިނދު ކެންޒާ ނިކަން އަވަހަށް ދެކަންފަތުގެ ފޫޅުގަނޑުގައި ހިފާލައި މަޢާފަށް އެދެފިއެވެ. ބޭބެ އަނެއްކާ އޭނާގެ ސިއްރު ހާމަކުރަން އުޅެނީއޭ ހީވެގެންނެވެ.\nކައިފްއާއި ކެންޒާ އެކަނިވުމުން ލައިތު ދެއްކި ވާހަކަތައް ކެންޒާ ކިޔާދިނެވެ. އޭނާ ގެއަށް އަންނާނީ ލައިތުއާއެކު ކަމެވެ. ގެއަށް އައިސް ކައިފް ނަގައިން އެމީހުން ދާނީ ލައިތު ހަމަޖައްސާފައި ހުރި ތަނަށްކަން ބުންޏެވެ. ދަނީ ކޮންތާކަށް ކަމެއް ކެންޒާ ކައިރީ ލައިތު ނުބުނެއެވެ.\n"މިފްރާހު އައި މެންދުރު..." ކެންޒާގެ ވާހަކަތައް ނިމުމުން ކައިފް ބުނެލިއެވެ.\n"އޭނާ ވަރަށް ޗޭންޖުވެއްޖެ." ވިސްނުމަކަށް ގެއްލި އިނދެ ކެންޒާ ބުންޏެވެ.\n"ބޭނުންވެގެން އުޅުނު ކަންތައް ނުވީމަ ކަމަށް ވެދާނެއެއްނު."\n"ދެން މިގެއަށް އަދިވެސް އެ އަންނަނީ ކޮންބޭނުމަކުއޯ... ހާދަ ފޫއްސެއްވެޔޭ އޭނާ ފެނުނަސް، ބޭނުންހާ ގޮތަކަށް ހުރިހާކަމެއްނުވާނެކަން އޭނާއަށް ނުވިސްނެނީ ކީއްވެތަ؟." ކެންޒާގެ މޫނުމަތިން ފޫހިކަން ފާޅުވެއެވެ.\n"މީހުންނަށް ނުދައްކާ އަނދިރިފަރާތެއް އޭނާގެ އޮވޭހެން ހީވޭ... ކެންއާ އޭނާ ދިމާކޮށްފިއްޔާ ލައިތު ކައިރީ އަވަހަށް ބުނާތި، އެކަހަލަ މީހެއްގެ ކިބައިން ކެން ހިމާޔަތްކޮށްދެވޭނީ ލައިތަށް." ކައިފް ބުނެލިއެވެ.\n"އޭނާއަށް ކޮންކަމެއް ކުރެވޭނީ..." ކެންޒާ ހިނިތުންވުމެއް ބަދަލުކޮށްލީ ކައިފް ފިކުރުބޮޑުވެދާނޭތީއެވެ.\nފިޒާނާ އަންނާނޭ ކަމުގެ އުންމީދުގައި މޭޒުދޮށުގައި ޔާދިން އިންނަތާ ބައިގަޑިއިރުވީއެވެ. ހަވީރު ދެމީހުން ބައްދަލުވާން ރެސްޓޯރެންޓަކަށް ގަޑިކީ ޔާދިންއެވެ. ގެނައި ކޮފީ ތަށިން ކޯވަރެއް ބޯލުމަށްފަހު ޔާދިން ވަށައިގެން ނަޒަރު ހިންގާލިއެވެ. ހަވީރުގެ އެވަގުތުގައި ރެސްޓޯރެންޓުގެ މާޙައުލުގެ އަޑުފަށްގަނޑު ގަދައެވެ. ގިނައިން ފެންނަނީ އޮފީސް ނިންމާފައި އައިސް ތިބި ޒުވާނުންގެ ގުރޫޕުތަކެވެ. އަތުކުރީ އޮތް ގަޑިއަށް ބަލާލާފައި ޔާދިން އަނެއްކާ ވެސް ފިޒާނާއަށް ގުޅިއެވެ. އޭނާ ފޯނެއްގައި ހުރުމުން ޔާދިން ގުޅޭގޮތް ނުވީއެވެ. ދެން ގިނައިރެއްނުވެ ފިޒާނާ މެސެޖު ކުރީ އޭނާއަށް އާދެވެން ނެތްކަމަށެވެ. ގެއިން ދެމީހުން ބައްދަލުވާނީ ކަމަށް ބުންޏެވެ. ކޮފީތަށި ބޯލައިގެން ތެދުވަން ގަސްދުކޮށް ޔާދިން މަޑުކޮށްލީއެވެ. އެހެންނަމަވެސް އޭނާއަށް އިނދެވުނީ ހިތްހަމަނުޖެހިފައެވެ. ލައިތުގެ ސަބަބުން އޭނާގެ ވިސްނުމުގައި ކަތުރުފަންޏެއް އުފެދުނު ކަހަލައެވެ. ފިޒާނާއާ މެދު ޝައްކުކުރަން ބޭނުންނުވިޔަސް އެކިއެކި ވަހުމްތައް ސިކުނޑިއާ ކުޅެނީއެވެ. ހިތުގައިވި ޖަޒުބާތުތަކަށް ސިކުނޑި ބޯލަނބަން ބޭނުންނުވާ ކަހަލައެވެ. ނިތްކުރީގައި ފިރުމާލާފައި ކަރުގައި އޮތް ޓައީ ޔާދިން ދޫކޮށްލިއެވެ. އަދި އިސްއުފުލާލި ވަގުތު އޭނާގެ ނަޒަރު ހުއްޓުނީ ރެސްޓޯރެންޓް ތެރެއަށް ވަން ޒުބިންއަށެވެ. އަތުގައި އޮތް ކޮތަޅުގެ ތެރެއިން ކިރިޔާ ފެންނަން އޮތް ރަތްފިނިފެންމާ ވެސް ޔާދިންގެ ލޮލުގައި އަޅައިގަތެވެ. ވަށައިގެން ޒުބިން ނަޒަރު ހިންގާލަން އުޅުނު ހިނދު ޔާދިން އަވަސްއަވަހަށް މޫނު އަނބުރާލިއެވެ. މޭޒުގައި ވިއްދާލި އަތުން މޫނުގައި ޖައްސާލީ، ޒުބިންއަށް އޭނާ ފެނިދާނެތީއެވެ. ކަންދިމާކުރި ގޮތުން ހުސްމޭޒަކަށް ހުރީ ޔާދންގެ ވައަތްފަރާތުން ރެސްޓޯރެންޓްގެ ބިތްގައި ހުރި މޭޒު އެކަންޏެވެ. ޒުބިން އިށީނީ އެ މޭޒުދޮށުގައެވެ. އޭނާ އިށީން ގޮތަށް ފޯނު ނެގީއެވެ. އޭނާގެ ހަރަކާތްތަކަށް ސިއްރުން ބަލަން ޔާދިން އިނެވެ. ގޮވާލަން ހިތަށް ވެސް އެރިއެވެ. އެކަމަކު މިހާރު އެ ދެމެދުގައި ކުރިން އޮތް ގުޅުން ނޯންނާނޭ ހީވެ ޔާދިން ހިމޭނުން އިނީއެވެ.\nގިނައިރެއްނުވެ ޒުބިން އަތްހިއްލާލިތަން ފެނި އެ ދިމާއަށް ޔާދިން ބަލާލިއެވެ. ލިބުނު ހައިރާންކަމާއެކު އޭނާ އިނީ އަޖައިބުވެފައެވެ. އަނގައިގަވީ ކޮފީގެ ކޯވަރު ދިރުވާލެވުނީ ކުއްލިއަކަށެވެ. ޔާދިންއަށް ފެނުނީ ކެންޒާ އައިސް ޒުބިންގެ ކުރިމަތީ އިށީންތަނެވެ. އެ ދެމީހުން އެކަކުއަނެކަކަށް ހިނިތުންވެލި ގޮތުން، އެމީހުން އެކަކުއަނެކަކު އެނގޭކަން ޔަގީނެވެ. ޒުބިން ސަލާމަށް ދިއްކޮށްލި އަތުގައި ކެންޒާ ހިފާލުމުން އެ އަތުގެ މަތީ ޒުބިންގެ އަނެއްއަތް ބާއްވާލި ގޮތް ޔާދިން ދުށްޓެވެ.\n"ވަޓް ދި..." ޔާދިންއަށް ބުނެވެން އުޅުނެވެ.\n"ދޮންގެ ފިރިމީހާއާ ކެން މީޓުކުރަނީ ކޮންބޭނުމަކު؟. ޒުބިން އެހެން އަންހެނަކާ އެފެއާއެއް ހިންގައިގެންނޭ ބުނި ދޮން ޑިވޯސްކުރީ. އަނެއްކާ... ކެންޒާ..." އަމިއްލަ ޟަމިރާ ޔާދިންއަށް ސުވާލުކޮށްލެވުނެވެ.\nޒުބިންގެ ޙަރަކާތްތަކުން އޭނާއަށް ކެންޒާ ޚާއްޞަކަން ބުނަން ޔާދިންއަށް އެނގެއެވެ. ފޯނު އެ ދެ މީހުންނަށް ޔާދިން އަމާޒުކޮށްލީ ނިކަން ސިއްރުންނެވެ. އެ މީހުން ދައްކާ ވާހަކައެއް ސާފުނުވިޔަސް އެ ދެމީހުން އެކުގައި ތިބުމަކީ ވެސް ގޯހެކޭ ޔާދިންއަށް ޤަބޫލުކުރެވެނީއެވެ. ޚާއްޞަކޮށް ޒުބިން ރަތް ފިނިފެންމަލެއް ކެންޒާއަށް ދިނުމުންނެވެ. އެ މަންޒަރު ޔާދިންގެ ފޯނުގައި ރައްކާކުރިއެވެ.\n"ލައިތު..." ނުލަފާ ހިންޏެއް ޔާދިންގެ ގާތަށް އައެވެ. ލައިތު އެ އަންހެންކުއްޖާއާ ހެދި ދިވާނާވެގެން އުޅޭއިރު، އޭނާއާއެކު ކެންޒާ އެ އުޅެނީ ލޯބިންނެއްނޫނޭ ޔާދިންއަށް ހީވީއެވެ. ލައިތު ބަރުބާދުވާތަން ދުށުމަކީ ޔާދިންގެ ހިތްއުފާވާނޭ ކަމެކެވެ. ހަމައެއާއެކު ކެންޒާއަކީ އޭނާ ހީކުރި ކަހަލަ އަންހެންކުއްޖެއްނޫނޭ ހިތަށް އެރިއެވެ. ލައިރާއާ އެހާ ގާތްކޮށް އުޅެފައި އޭނާ އެ ޖަހައިގަތީ ލައިރާގެ ފިރިމީހާއެވެ. އެކިއެކި ޚިޔާލުތަކުން ޔާދިންގެ ސިކުނޑީގައި ތަފާތު ޝުޢޫރުތައް އުފެދެމުން އައެވެ. ކެންޒާއާ މެދު ކަންތައްކުރާނޭ ގޮތެއް ރާވަން ފެށިއެވެ. އެ އަންހެންކުއްޖާގެ މަކަރުވެރިކަން އެންމެންގެ ތެރޭ ބޭޒާރުކޮށްލަން ޔާދިން ކެތްމަދުވެފައި އިން ކަހަލައެވެ.\nހ.މަހަލައަށް ކެންޒާ ވަދެގެން އައިއިރު ގޭގެ ބިއްދޮށް ފަރާތުގައި ދުވެދުވެފައި އުޅުނު އިލިއާނާގެ އަޑު މާދުރަށް ހުއްޓެވެ. ކުޅުން ހުއްޓާލާފައި އެތެރެއަށް ވަނުމަށް ލައިރާ ބުނަމުންދިޔައެވެ. އިލިއާނާ ދުވާވަރަކަށް އޭނާގެ ފަހަތުން ބުޅާތައް ދުވާތީ އެކުއްޖާ ހުރީ މަޖާވެފައެވެ. ސަމަންތާ ގާތު ބުޅާތައް އެތެރެއަށް ވައްދަން ލައިރާ ބުނުމުން އިލިއާނާ ކުސްތަޅާލިއެވެ.\n"ކެން ބުނާނެ މަމީގެ ބަސް ވެސް ނާހާ ހަޑިކުއްޖެކޭ އިލީއަކީ." ކެންޒާ ފެނިގެން ލައިރާ ބުނެލިއެވެ.\n"އިލީ ބަސްއަހާނެއޭ... ދޯ... ކެންދައްތަގެ ފަރާތުން އިލީއަށް ރީތިރީތި ރޯސްއެއް މިއޮތީ." ކެންޒާގެ އަތުގައި އޮތް ރަތްފިނިފެންމާ އިލިއާނާއަށް ދިއްކޮށްލިއެވެ.\n"އިލީއަށްތަ؟." އަތުގައި އޮތް ކުޑަކުޑަ ގޮމާ ދޫކޮށްލައި ކެންޒާއާ ދިމާއަށް އިލިއާނާ ދުއްވައިގަތެވެ. ލައިރާއަށް ހަޅޭލަވައިގަނެވުނީ އެ ކުޑަކުޑަ ބުޅާ ދޫކޮށްލި ގޮތް ފެނިފައެވެ. އެސޮރުގެ މަންމަ، ރެހެންދީ ހަލުވިކޮށް އައިސް ކައިރިވެލައިފިއެވެ. ދޫލައި ސާފުކޮށްދޭން ފެށިއެވެ. ލައިރާ ނުރުހުންވިތޯ ބަލާކަށް އިލިއާނާ ނޫޅެއެވެ. ސަމަންތާ ބުޅާތައް ގޭތެރެއަށް ވެއްދުމާއެކު އިތުރު ދެ ޚާދިމުން ވެގެން ބުޅާތައް މައްޗަށް ގެންދަން އުޅުނެވެ.\n"ސޭމީއާއެއްކޮށް ދޭ މައްޗަށް..." ކެންޒާ ދިން ފިނިފެންމާ ހިފައިގެން އިލިއާނާ އެނބުރިލި ހިނދު ލައިރާ ބުނެލިއެވެ. މާ ގެންގޮސް ފެންއެއްޗަކަށް ޖަހާފައި ބައިންދަން ކެންޒާ ބުނީމައި، އިލިއާނާ ހުރީ އެފަދައިން ކަންތައް ކުރަން ބޭނުންވެފައެވެ. އެހެންވެ ނިކަން ފަސޭހައިން ސަމަންތާއާއެކު އެކުއްޖާ ހިނގައްޖެއެވެ.\n"ލައިތު ކޮބާ؟." ކެންޒާއާއެކު ބަދިގެ ފަރާތަށް އަންނަމުން ލައިރާ އަހާލިއެވެ.\n"ނޫޅޭތަ ގެއަކު؟... ބުނި ނިދާލަންށޭ މިއުޅެނީ..." ކެންޒާ ބުންޏެވެ.\n"ލައިތުއާ އެއްކޮށްނޫންތަ ތިއައީ." ލައިރާ އަނެއްކާ ވެސް އަހާލިއެވެ. އެއާއެކު ކެންޒާ ހޫނއެއް ލައްވާލިއެވެ.\n"ކާކުދިން މަލެއް؟. އަހަރެން ހީކުރީ ލައިތުކަމަށް..." ލައިރާ ބުންޏެވެ.\n"ފްރެންޑަކާ ދިމާވެގެން ދިން އެއްޗެއް." ކެންޒާ ބުނެލީ އާދައިގެ ގޮތަކަށެވެ.\nއެލެވޭޓާއަށް އަރަން އައި ޔާދިންއަށް ސަމަންތާއާއެކު ހުރި އިލިއާނާ ފެނުނެވެ. އަތުގައި އޮތް ފިނިފެންމާ ޔާދިންއަށް ދައްކާލުމަށް އިލިއާނާ އަވަސްވެލިއެވެ. މާގިނައިން ރަތްފިނިފެންމާ ފެންނަނީއޭ ޔާދިންއަށް ހީވިއެވެ. ކާކުދިން އެއްޗެއްތޯ ޔާދިން އަހާލިއެވެ. ރެސްޓޯރެންޓުން ނުކުތް ކެންޒާގެ މިސްރާބު ހުރީ އެގެއަށްކަން އެނގޭތީއެވެ. ކެންޒާގެ ނަން އިލިއާނާ ކިޔާލުމުން ޔާދިންއަށް އެއްމިޔަކަނުން ހިނިތުންވެވުނެވެ.\n"ޒުބިން ދިން މާ، އޭނާގެ ދަރިފުޅަށް އެ ދިނީ... ވަޓް އާ ޔޫ ޓްރައިން ޓު އެޗީވް." ޔާދިންގެ ހިތާ ވާހަކަދެއްކުނެވެ. ލައިރާގެ ކިބައިން ބަދަލެއް ހިފަން ކެންޒާ ބޭނުންވަނީބާއޭ ޔާދިން ސުވާލު އުފެދުނެވެ. އެކަމަކު ލައިތު އެ އަންހެންކުއްޖާދެކެ ލޯބިވާންވީ ސަބަބެއް ޔާދިންއަކަށް ނުވިސްނުނެވެ. އެކަމަކު ކެންޒާއަށް އެއްވެސް ކަމެއް ކާމިޔާބުވިޔަ އޭނާ ނުދޭނެއެވެ. އެ އަންހެންކުއްޖާ ހަޤީޤީ ކުލަ ޔާދިންއަށް އަދި ފެނުނީއެވެ. އެ ޢާއިލާ އެންމެން ވެސް ކެންޒާއަށް ނުހަނު ބޮޑު އިތުބާރެއް ކުރާކަން ޔާދިންއަށް އެނގެއެވެ. މާކުރީއްސުރެ ކެންޒާ ރާވައިގެން ކުރާކަމެއްހެން ޔާދިންއަށް ހީވީ އެހެންވެއެވެ. އެ ޢާއިލާގެ މީހުންގެ އިތުބާރު ހޯދާނޭ ގޮތް ކެންޒާ އެވަނީ ދެނެގެންފައެވެ. ޔާދިންއަށް ޒުބިންއާއެކު ކެންޒާ ފެނުމަކީ ނަސީބެއްކަމުގައި ޤަބޫލުކުރެއެވެ. އެހެންނޫނީ އެ ޢާއިލާގެ މަޞްލަޙަތު ކެންޒާ ނަގާލަފަހުން ނޫނީ އެކަކަށް އެއްކަމެއް ވެސް ނޭނގޭނެއެވެ.\nޔާދިން އެލެވޭޓާއިން ނުކުތުމުން ސަމަންއާއާއި އިލިއާނާ ނުވަނަ ފަންގިފިލާއަށް އެރުމަށް ދޮރުލައްޕާލިއެވެ. ޔާދިން ކޮޓަރިއަށް ވަންނަން އަންނަނިކޮށް ސޯފާގައި އިން ސެހްރާނު ގޮވާލިއެވެ. ފިޒާނާ އައި ވާހަކަ ބުންޏެވެ. ޔާދިންއަށް ލިބުނީ ހައިރާންކަމެވެ. ދެން ސެހްރާނު ދެއްކި ވާހަކައިން ޔާދިންގެ ބޮލުގައި ރިއްސާލިއެވެ.\n"މެރީކުރަން އުޅޭތީ ކަންނޭނގެ، ފިޒާއާއި ލައިތު ޕީސް އެ ހެދީ ދޯ..." ސެހްރާނު ބުންޏެވެ.\n"ސެހެރްއަށް ފެނުނީތަ އެމީހުން ވާހަކަދައްކަނިކޮށް." ޔާދިން އަހާލިއެވެ.\n"މިތާ އެ ދެމީހުން ސަކަރާތް ޖަހަން ތިބެފައި، ލައިތުގެ ކޮޓަރިއަށް ވެސް ވަން... އެމީހުން ކޮޓަރިއަށް ވަން ގޮތަށް ނުނިކުތީމަ، އަހަރެން ފޫހިވެގެން ތިރިއަށް ދިޔައީ. ދެންމެއަކު ކަންނޭނގެ ފިޒާ ގެއަށް އެ ދިޔައީ." ސެހްރާނު ބުންޏެވެ.\nޔާދިން އައިސް ލައިތުގެ ކޮޓަރީގައި ޓަކި ދިނެވެ. ގިނައިރެއްނުވެ ދޮރު ހުޅުވިއްޖެއެވެ. ފެންވަރައިގެން ނުކުމެ ތުވާލި ކޮޅުގައި ހުރި ލައިތުއަށް ޔާދިން ބަލާލިއެވެ. އޭނާ އެއްޗެކޭ ނުބުނުމުން ކިހިނެއްތޯވީ އެހީ ލައިތުއެވެ. ޔާދިން އަނގައިން ނުބުންޏެވެ. ކޮޓަރިތެރެއަށް އޭނާ ވަނެވެ. އަދި ލައިތުގެ އެނދަށް ބަލާލިއެވެ. ދެން ހަލުވިކޮށް އެ ކޮޓަރިން ނުކުމެގެން އައިސް އެލެވޭޓާއަށް ޔާދިން އެރިއެވެ. އޭރު އޭނާގެ އަވަސްވެފައިވި ހިތުގެ ތެޅުން އިޙްސާސް ކުރެވެއެވެ.\nފިޒާނާގެ އެޕާޓްމެންޓް ހުޅުވައި އެތެރެއަށް ޔާދިން ވަންއިރު އެކަކު ވެސް ފެންނާކަށް ނެތެވެ. ދޮރުލައްޕާ ތަޅުލުމާއެކު ޔާދިން ހަލުވިކޮށް އައިސް ވަނީ ފިޒާނާގެ ނިދާ ކޮޓަރިއަށެވެ. އޭރު ފާޚާނާގައި މީހަކު އުޅޭ އަޑު އިވެއެވެ. މަޑުކުރުމެއްނެތި ޔާދިން އައިސް ފާޚާނާގެ ދޮރު ހުޅުވާލީއެވެ. ފެންމަގަނޑު ދަށުގައި ހުރި ފިޒާނާ، ބިއްލޫރީގަނޑުގެ ތެރެއިން ޔާދިންއަށް ފެނުނެވެ.\n"ޔާ..ދި..ން..." ސިހިފައި ފިޒާނާ ގޮވާލީ ތަންކޮޅެއް ބާރަށެވެ. ހަމަވިސްނުން ޔާދިންއަށް ލިބުނީ އެހިނދުއެވެ.\nއަވަސްއަވަހަށް ފާޚާނާ ދޮރު ލައްޕާލާފައި އެ ކޮޓަރިން ޔާދިން ނުކުތެވެ. ސިޓިންރޫމު ތެރެއިން މަގުމައްޗަށް ހުރި ބެލްކަންޏަށް އޭނާ ނުކުތެވެ. ރެއިލިންގައި ދެއަތުން ހިފަހައްޓާލައި ބާރުކޮށްލުމާއެކު ހަށިފުރާ ނޭވާއެއް ޔާދިންއަށް ދޫކޮށްލެވުނެވެ.\n"ފިޒާ ގެއަށް އައީ ކީއްކުރަން؟... ލައިތުއާއެކު ކޮޓަރިއަށް ވަނީ.... ދެމީހުން އެކަނި ކޮޓަރީގައި ކީއްކުރީ..." ޔާދިންގެ ސިކުނޑީގައި އެނބުރެން ފެށީ ނުރައްކާތެރި ވޭންހުރި ޚިޔާލުތަކެކެވެ.


Rangnick rasmeekoh iulaan koffi, focus United ah dhuru raasthaa heyo badhaluthakakah - One Online\nރަންގްނިކް އިއުލާން ކުރުމަށް ޔުނައިޓެޑުން ކުރި ޕޯސްޓް ---\nމެންޗެސްޓާ ޔުނައިޓެޑުގެ ކޯޗުކަމާ ސީޒަން ނިމެންދެން ހަވާލުވާނެ ކޯޗަކީ ރާފް ރަންގްނިކް ކަމަށް ކްލަބުން ރަސްމީކޮށް އިއުލާންކޮށްފިއެވެ.\nޔުނައިޓެޑުން ރަސްމީކޮށް ރަންގްނިކް މިއަދު އިއުލާން ކޮށްފައިވާ އިރު، އެ ކްލަބުގެ ތަމްރީނުތަކާ އޭނާ ގުޅޭނީ ވިސާގެ ކަންކަން ހަމަޖެހުމުންނެވެ. އެ ކަންކަން ހަމަޖެހެންދެން ސްކޮޑުގެ ތަމްރީނުތައް ކުރިއަށްދާނީ ކެއާ ޓޭކާ މައިކަލް ކެރިކްގެ ބެލުމުގެ ދަށުންނެވެ. އޮލެ ގުނަ ސޮލްސްޝެއާ ޔުނައިޓެޑުގެ ކޯޗުކަމުން ވަކިކުރި ފަހުން އެ ކްލަބުން ވަނީ ކެރިކާއެކު ދެ މެޗު ކުޅެފައެވެ. ޗެމްޕިއަންސް ލީގުގައި 2-0 އިން ވިލަރެއާލް ބަލިކުރުމުގެ އިތުރުން ރޭ ކެރިކާއެކު ޔުނައިޓެޑުން ވަނީ ޗެލްސީއާ 1-1 އިން އެއްވަރުކޮށްފައެވެ.\nއުމުރުން 63 އަހަރުގެ ރަންގްނިކް ކްލަބުގެ ކޯޗުކަމާ ހަވާލުވީ މި ސީޒަން ނިމެންދެނެވެ. ޖަރުމަނުގެ ތަޖުރިބާކާރު ކޯޗު މި ސީޒަނަށްފަހު ދެ އަހަރު ދުވަހު މަސައްކަތް ކުރާނީ ޔުނައިޓެޑުގެ ކޮންސަލްޓެންސީ މަގާމެއްގައެވެ. ކްލަބުން މިއަދު ވަނީ އެކަންވެސް އިއުލާންކޮށްފައެވެ. ކުރިން ލެއިޕްޒިގާއި ޝާލްކޭގައި ތަފާތު ޓީމުތަކެއް ބިނާކުރި ރަންގްނިކް ޔުނައިޓެޑަށް ދިޔައީ ރަޝިޔާގެ ކްލަބެއް ކަމަށްވާ ލޯކޮމޯޓިވް މޮސްކޯގެ ސްޕޯޓްސް އެންޑް ޑެވަލޮޕްމަންޓް މަގާމެއްގައި ހުރެފައެވެ.\n"އަހަރެން މިހުރީ ވަރަށް އުފާވެފައި ޔުނައިޓެޑުގައި މަސައްކަތް ކުރުމަށް. އަދި މިހާރު ފޯކަސް ހުރީ މިއީ ޔުނައިޓެޑާއެކު ކާމިޔާބު ސީޒަނަށް ހެދުމަށް. ޔުނައިޓެޑުގެ ސްކޮޑަކީ ވަރަށް ހުނަރު ހުރި، ޒުވާން އަދި ތަޖުރިބާކާރުންގެ ބެލެންސް ރަނގަޅު ސްކޮޑެއް. އެ ކުޅުންތެރިންގެ އެންމެ ރަނގަޅު ފެންވަރު ދައްކަން އަހަރެން ކުރިއަށް އޮތް ހައެއްކަ މަސް ދުވަހު މަސައްކަތް ކުރާނަން،" ރަންގްނިކް ބުންޏެވެ.\nއެ ވާހަކައަށްފަހު ރަންގްނިކް ބުނީ ޕްލޭން އޮތީ ދުރު ރާސްތާއަށް ކަމަށާއި، ކޯޗިން ވަޒީފާއަށްފަހު ޔުނައިޓެޑުގެ މުސްތަގުބަލަށް މަސައްކަތްތައް ކުރާނެ ކަމަށެވެ.\n"ކްލަބުގެ ދުރު ރާސްތާ މުސްތަގުބަލަށް ވަރަށް ބޮޑަށް ވިސްނުން އެބަހުރި. ކޯޗިން ވަޒީފާއަށްފަހު ބުރަކޮށް އެ މަސައްކަތުގައި އުޅޭނަން،" ރަންގްނިކް ބުންޏެވެ.\nރަންގްނިކަކީ މުޅި ޔޫރަޕްގައިވެސް ހުރި އެންމެ ވަރުގަދަ އެއް ކޯޗެކެވެ. އޭނާއަކީ ގިނަ ކޯޗުންނަކާއި ފުޓުބޯޅަ ތަޖުރިބާކާރުންގެވެސް އިހުތިރާމް ލިބިފައިވާ ކޯޗެކެވެ. ޕްރިމިއާ ލީގުގެ އެންމެ ވަރުގަދަ ދެ ކޯޗުން ކަމަށްވާ ލިވަޕޫލްގެ ޔާގަން ކްލޮޕާއި ޗެލްސީގެ ތޯމަސް ޓުޗެލްވެސް ވަނީ ރަންގްނިކަށް ވަރަށް ބޮޑަށް ތައުރީފުކޮށްފައެވެ.\nރަންގްނިކަކީ މޮޑާން ފުޓުބޯޅައިގެ އެއް ބާނީއެވެ. އޭނާއަކީ ޖަރުމަނުން ތައާރަފުކުރި ހައި ޕްރެސިން، ހައި އިންޓެންސިޓީ ފުޓުބޯޅައިގެ އެންމެ ފުންނާބު އުސް އެއް ކޯޗެކެވެ. ރަންގްނިކް ވަނީ ޖަރުމަނު ޑޮމެސްޓިކް ލީގުގައިވެސް އިންގިލާބީ ނަތީޖާތަކެއް ހޯދައިފައެވެ. ޝާލްކޭއާއެކު 2011 ވަނަ އަހަރު ޖަރުމަން ކަޕް ކާމިޔާބުކުރުމުގެ އިތުރުން އާރްބީ ލެއިޕްޒިގާއެކު އެ މުބާރާތުގެ ފައިނަލަށްވެސް ރަންގްނިކް ދަތުރުކޮށްފައިވެއެވެ. އޭގެ އިތުރުން ޝާލްކޭއާއެކު 2010-11 ވަނަ އަހަރުގެ ސީޒަންގެ ޗެމްޕިއަންސް ލީގު ސެމީ ފައިނަލަށްވެސް ރަންގްނިކް ދަތުރުކޮށްފައިވެއެވެ.


Ufaaveri Habaruthah Fulufulugai, Anehkaaves Ithuru Application Akah Dark Mode - Vaguthu\nމިއަދު އެންމެ ގަދަޔަށް ދެކެވުނު އެއްވާހަކައަކީ މެސެންޖަރ ބްލެކް ވާޝަން ނެރެން އުޅޭ ވާހަކައެވެ. ނަމަވެސް ކޮންޕިއުޓަރ ނުވަތަ ލެޕްޓޮޕްއަށް ދެވި ހިފާފައި ތިބޭ މީހުންނަށް މިއީ ،މާކަ ބޮޑު ވާޙަކައެއް ނޫނެވެ. ނަމަވެސް ގޫގަލް ކްރޮމްވެސް ކަޅު ކޮށްލަން އުޅޭ ވާހަކަ ބުނެފިނަމަ އެވާނީ ވަރަށް ބޮޑު ވާހަކައަކަށެވެ.\nގޫގަލް ކްރޮމްގެ ވާޙަކަތައް ގެނެސްދޭ ޚާއްސަ ވެބްސައިޓްއެއް ކަމަށްވާ "ކްރޮމްއަންބޮކްސްޑް" ގައި ރިޕޯޓްކޮށްފައިވާ ގޮތުގައި ކޮރޮމްގެ ބްލެކް ވާޝަން ނެރުމަށް ގޫގަލްއިންދަނީ މަސައްކަތް ކުރަމުންނެވެ. ގިނަ ބައެއްގެ އެދުމުގެ މަތިން މިކަން ކުރުމަށް ނިންމާފައިވާއިރު ގޫގަލް ކްރޮމްއަކީ ގިނަ ބައެއްގެ މެދުގައި މަޤްބޫލް ބްރޯޒާއެއްކަން ފާހަގަ ކޮށްލެއެވެ.\nކޮރޮމްއިން މި ފީޗަރ ޓެސްޓް ކުުމަށް ނިންމާފައިވާއިރު، އަދި މިހާތަނަށް ރަސްމީކޮށް މިކަން ކުރާނެ ކަމުގެ އެއްވެސް އިޝާރާތެއް ކޮރޮމްއިން ދީފައިއެއް ނުވެއެވެ. ކްރޮމްގެ ޑާކް ވާޝަން ވެގެންދާނީ ގިނަ ބައެއްގެ އުންމީދުތައް ހާސިލްކޮށްދޭނެ އެއްޗެކަށްކަން ޔަގީނެވެ.\nމިހާރުވެސް ވަކިން ޚާއްސަ އެޑްއޯންއެއް އަޅައިގެން ކްރޮމްގެ އިންޓަރފޭސް ކަޅުކޮށްލެވެއެވެ. ނަމަވެސް ކްރޯމްއިން ނެރެން އުޅޭ މިފީޗަރއާއެކު ތާޑް ޕާޓީ އެޑްއޯން އެއް ބޭނުން ނުކޮށް މިކަން ކުރެވޭނެެއެވެ. މިއަޕްޑޭޓް ވިންޑޯސް އަދި އައި އޯއެސްއަށްވެސް ލިބޭނެ ކަމަށް ނޫސްތަކުން ރިޕޯޓްކުރެއެވެ.


Felivaru valhugandun thedhuve, Europe "fasmeeru" kohlanee\nފެލިވަރު ވަޅުގަނޑުން ތެދުވެ، ޔޫރަޕު "ފަސްމީރު" ކޮށްލަނީ\nއަންނަ މަހު އިނގިރޭސިވިލާތައް އެކްސްޕޯޓު ފަށާނެ\nފެލިވަރު ތަރައްގީކޮށް އިތުރު އާލާތްތައް ހޯދާފައިވޭ\nދަޅު އުފެއްދުމުގެ ގާބިލްކަން 50 ޓަނަށް އިތުރުކޮށްފި\n"ފަސްމީރު ދަޅުމަސް" ކުރިން ވެސް މިހާރުވެސް އެއީ ދިވެހިން ފަހުރުވެރިވާ ނަމެކެވެ. ސަބަބަކީ ރާއްޖޭގެ އުފެއްދުމެއްގެ ގޮތުގައި ޔޫރަޕުގެ ބޮޑެތި ފިހާރަތަކުން މި ނަން ފެނުމެވެ. ނަމަވެސް 2010 ވަނަ އަހަރު މިފްކޯ ބައިކޮށްލުމުން، މަސް ފެކްޓްރީ އަށް މަސް ލިބުން ދަތިވެ، ދަޅު މަސް އުފެއްދުމުގެ ގާބިލްކަން 50 މެޓްރިކް ޓަނުން 15 ޓަނަށް ވެއްޓުނެވެ.\nނަމަވެސް މިދިޔަ އަހަރު ސަރުކާރުން އަނެއްކާ ވެސް ފެލިވަރު ދަޅު މަސް އުފެއްދުމުގެ ގާބިލްކަން އިތުރު ކުރުމަށް ބޮޑު މަޝްރޫއެއް ފެށި އެވެ. މި މަސައްކަތުގެ ފުރަތަމަ ބައި ނިމި، ފެލިވަރު ކާރުހާނާ އަނެއްކާ ވެސް މި ވަނީ ޔޫރަޕަށް ދަޅު އެކްސްޕޯޓު ކުރަން ތައްޔާރުވެފަ އެވެ. ވެއްޓިފައި އޮތް ވަޅުގަނޑުން އަރައިގަނެ، ޔޫރަޕު "ފަސްމީރު" ކޮށްލަން ތައްޔާރުވެފަ އެވެ.\n"އިރާދަކުރެއްވިއްޔާ މިހާރު މި މަސައްކަތް މިއޮތީ ނިމިފައި. މިހާރު ކުރިއަށްދަނީ ކަސްޓަމަރުންގެ އޮޑިޓްތައް. އޮޑިޓްތަކުގެ 90 ޕަސެންޓް ނިމިފައިވަނީ. ކުރިއަށް އޮތް މަހެއްހާ ދުވަހުގެ ތެރޭގައި ޔޫރަޕަށް އެކްސްޕޯޓް ކުރަން ފެށޭނެ،" ފެލިވަރު ފިޝަރީޒް ކޮމްޕްލެކްސްގެ އެސިސްޓަންޓް ރީޖަނަލް މެނޭޖަރު ހާމިދު ނަޒީމް ވިދާޅުވި އެވެ.\nފެންވަރު މަތިކުރަން ބޮޑު އިންވެސްޓްމަންޓެއް ކުރި\nމެޝިނަރީތައް ބާވެ، މުސްކުޅިވެފައި އޮތް ފެލިވަރު ކާރުހާނާ ފެންވަރު މަތި ކުރުމަށް ބޮޑު ހަރަދެއް ކޮށްފައިވެ އެވެ. މިގޮތުން ގާތްގަނޑަކަށް ދެ މިލިއަން ޑޮލަރުގެ އިންވެސްޓްމަންޓް މިކަމަށް ކޮށްފައިވެ އެވެ. މި ގެނެވުނު ބަދަލާއެކު، ފަހުގެ ޓެކްނޮލޮޖީގެ އެހީގައި މަސައްކަތްކުރާ ވަސީލަތްތައް ގެނެވިފައިވެ އެވެ. މިގޮތުން ފެލިވަރު ފެންވަރު މަތިކުރުމުގެ ފުރަތަމަ މަރުހަލާގައި ގެނެސްފައިވާ ބޮޑެތި ބައެއް މެޝިނަރީތަކުގެ ތެރޭގައި:\nފެލިވަރު ދަޅު އުފައްދާ ފެކްޓްރީ 2015 ވަނަ އަހަރު ކުރި ގޮތް އަދި މިހާރު އައިސްފައިވާ ބަދަލު.--\n* މަސް ސާފުކުރަން އިތުރު ތިން ލައިން އިތުރުވުން: ފެލިވަރު ކާރުހާނާއަށް ގެންނަ މަސް ސާފު ކުރުމަށް ކުރިން ބޭނުންކުރަމުން ގެންދިޔައީ، ތިން ލައިން އެވެ. މި ނަމަވެސް ފަހުން ފެކްޓްރީއަށް ގެނެސްފައިވާ ބަދަލާއެކު އިތުރު ތިން ލައިން ވަނީ އިތުރުކޮށްފަ އެވެ. މި ބަދަލުގެ ސަބަބުން މަސް ސާފު ކުރުމަށް މިހާރު ޖުމްލަ ފަސް ލައިން ބޭނުންކުރާނެ އެވެ. މީގެ ސަބަބުން ފުލް ކެޕޭސިޓީގައި މަސައްކަތްކުރާއިރު، ދުވާލަކު 50 ޓަނުގެ ދަޅުމަސް އުފެއްދުމުގެ ލަނޑުދަނޑިއަށް ވާސިލްވުމަށް މަގު ފަހިވާނެ އެވެ.\n* ޕެކްޝޭޕާސް އިތުރު ކުރުން: މި މަޝްރޫއުގެ ދަށުން ފެލިވަރަށް މުޅިންއާ ދެ ޕެކްޝޭޕާ ވަނީ އިތުރުކޮށްފަ އެވެ. ޕެކްޝޭޕާގެ ބޭނުމަކީ ދަޅަށް އަޅާ މަސް ދަޅަށް ފިޓުވާ ގޮތަށް ކޮށާލުމެވެ.\n* މުޅިން އަލަށް ހަތަރު ރިޓޯޓް ގެނައުން: ކާރުހާނާގައި ކުރިން ބޭނުންކުރަމުން ގެންދިޔައީ އެންމެ ރިޓޯޓެވެ. ނަމަވެސް ފަހުން ގެނައި ބަދަލާއެކު މުޅީންއާ ދެ ރިޓޯޓް ގެނެސްފައިވެ އެވެ. ރިޓޯޓުގެ ބޭނުމަކީ މަސް ދަޅަށް އެޅުމަށްފަހު، ގިނަ ދުވަހު ހުންނާނެހެން ދެވަނަ ފަހަށް ގަދަ ހޫނުގައި ކައްކާލުމެވެ. މިގޮތުން 117 ޑިގްރީގެ ހޫނުގައި ދަޅުތައް ކައްކާލާނެ އެވެ.\n* އަލަށް ދެ ކުކަރު ގެނައުންމަސް: ކެނޑުމަށްފަހު، އެންމެ ފުރަތަމަ ދަޅުމަސް ކެއްކުމަށް ހާއްސަ ދެ ކުކަރުވެސް ގެނެސްފައިވެ އެވެ. ކުކަރޭ ބުންޏަސް މިއީ އާއްމުކޮށް ހުންނަ ކުކަރުތަކަށްވުރެ ތަފާތު ވާނެ އެވެ. އިލެކްޓްރޯނިކް ނިޒާމަކުން ގަދަ ހޫނުގައި ކައްކައި އަދި ފިނިކޮށްލަ ދޭ ދެ ކުކަރު ގެނެސްފައިވެ އެވެ.\nކުރިން ފެލިވަރުގައި ހުރި ދެ ކުކަރު، އަދި ފަހުން އަލަށް ގެނެސްފައިވާ ކުކަރުތައް.--\nފެލިވަރު ފިޝަރީޒް ކޮމްޕްލެކްސްގެ އެސިސްޓަންޓް ރީޖަނަލް މެނޭޖަރު ހާމިދު ވިދާޅުވީ މި މަޝްހޫރުގެ ދަށުން ޕައުޗް ބަންދު ކުރުމުގެ މަސައްކަތްވެސް ކުރާނެ ކަމަށެވެ.\n"ޕައުޗް ބަންދު ކުރުމަށް ހަމަޖެހިފައިވާތީ އިތުރު ރިޓޯޓެއް ވެސް ބެހެއްޓުމަށް ހަމަޖެހިފައިވޭ. މީގެ އިތުރުން ކޯލްޓް ސްޓްރޯރޭޖް ވެސް އަޕްގްރޭޑް ކުރާނެ. ހީވާގޮތުން އިރާދުކުރެއްވިއްޔާ 2017 ގައި ދެވަނަ ފިޔަވަހި ކުރި އަށް ދާނެ،" ހާމިދު ވިދާޅުވި އެވެ.\nފެލިވަރު ފެކްޓްރީގެ އެތެރެ.--\nއޭނާ ވިދާޅުވީ ކުރިން ބޭރުކުރީ ޖަރުމަނު މާކެޓަށް ކަމަށާއި، ނަަމަވެސް އެކްސްޕޯޓު ކުރަން ފަށާނީ އިގިރޭސިވިލާތައް ކަމަށެވެ.\n"ވަަރަށް ޕޮޒިޓިވްކޮށް ތިބީ ބަޔަރުން. މިހާރުން މިހާރަށްވެސް ދަޅު އެކްސްޕޯޓު ކުރުމުގެ މަސައްކަތް ކުރިއަށްދޭ. ދަޅުގެ ޑިޒައިން ވެސް ކުރަމުން އެބަ ގެންދަން،" ހާމިދު ވިދާޅުވި އެވެ.\nކުރިން ހުރި ރިޓޯޓް އަދި ފަހުން ގެނެސްފައިވާ ރިޓޯޓްތައް.--\nދަޅު އުފައްދާ ފެކްޓްރީ\nފެލިވަރަކީ ރާއްޖޭގައި ހުރި ހަމައެކަނި ދަޅު ހަދާ ފެކްޓްރީ ހުރި ތަނެވެ. ފެލިވަރު ދަޅުމަސް އެޅުމަށް ބޭނުންކުރާ ދަޅު އުފައްދަނީ ވެސް ފެލިވަރުގަ އެވެ. މި ފެކްޓްރީގައި ދުވާލަކު 48،000 ދަޅު އުފައްދަ އެވެ. ދަޅު އުފެއްދުމަކަށްފަހު ބާކީ ހުންނަ ދަގަނޑު ފިލާ އެކްސްޕޯޓް ކުރަނީ އިންޑިޔާ އަށެވެ\nސަރުކާރުގެ މަސް ކުންފުނިން އަނެއްކާވެސް އެކްސްޕޯޓު ފެށުމަކީ ދިވެހި އުފެއްދުންތެރިކަން އިތުރު ވެގެންދާނެ ކަމެކެވެ. ސަބަބަކީ މީގެ ސަބަބުން ދިވެހި މަހަށް ރަނގަޅު އަގެއް ލިބިގެން ދިއުމެވެ.


Quds ga huri embassy alun Tel Aviv ah badhalu kuraathee Paraguay ah fiththunthah kurimathi vanee - vNews.mv\nގުދުސްގައިހުރި އެމްބަސީ އަލުން ތެލްއަވީވަށް ބަދަލުކުރާތީ ޕެރެގުއޭއަށް ފިއްތުންތައް ކުރިމަތިކުރަނީ\nސައިފް އަޒްހަރު 08 September 2018, 18:31\nޕެރެގުއޭއިން ގުދުސްގައި ހުޅުވި އެމްބަސީ އަލުން ތެލްއަވީވަށް ބަދަލުކުރަން ނިންމި ނިންމުން ބަދަލުކުރުމަށް އެމެރިކާއިން ޕެރެގުއޭއަށް ފިއްތުންތައް ކުރިމަތި ކުރަމުން އެބަގެންދެއެވެ.\nމިމައްސަލާގައި އެމެރިކާގެ ނާއިބް ރައީސް މައިކް ޕެންސްވަނީ ޕެރެގުއޭގެ ރައީސް މާރިއޯ އަބްދޮއަށް ފޯނުން ގުޅުއްވައި ވާހަކަފުޅުވެސް ދައްކަވާފައެވެ.\nއިސްރާއީލުގައި ހުންނަ ޕެރެގުއޭ އެމްބަސީ، ގުދުސްއަށް ބަދަލުކުރަން ނިންމެވީ ޕެރެގުއޭގެ ކުރީގެ ރައީސް ހޮރާޝިއޯ ކާޓެސްގެ ވެރިކަމުގައެވެ. އަދި ގުދުސްގައި ޕެރެގުއޭއިން އާ އެމްބަސީއެއް ހަދައި އެތަން ހޮރާޝިއޯ ކާޓޭސް ހުޅުއްވައި ދެއްވާފައިވަނީ މިއަހަރުގެ މެއިމަހުގެ 21 ވަނަ ދުވަހުއެވެ.\nނަމަވެސް، ޕެރެގުއޭގެ ރައީސްކަމަށް މިދިޔަ އޮގަސްޓްމަހުގެ 15 ވަނަދުވަހު އިންތިޚާބުވެ ވަޑައިގެންނެވި މާރިއޯ އަބްދޮގެ ސަރުކާރުންވަނީ، ގުދުސްގައި ހެދި އެމްބަސީ އަލުން ތެލްއަވީވަށް ބަދަލުކުރަން ނިންމައި މިދިޔަ ބުދަދުވަހު އެކަން އިޢްލާންކޮށްފައެވެ.\nޕެރެގުއޭ ސަރުކާރުގެ މި ނިންމުމުގެ ސަބަބުން، ގުދުސްގެ މައްޗަށް ގަދަކަމުން ވެރިވެގަނެގެންއުޅޭ އިސްރާއީލަށް ވަރަށްބޮޑު ސިހުމެއް ގެނުވި ކަމަށް މީޑިއާ ރިޕޯޓްތައް ބުނެއެވެ. އަދި މިކަން ވެގެންދިޔައީ، ގުދުސްއަކީ އިސްރާއީލުގެ ވެރިރަށްކަމަށް ދުނިޔެ ބަލައިގަތުމަށް އިސްރާއީލުން ކުރަމުންދާ މަސައްކަތަށް ކުރިމަތިވި ބޮޑު ނާއުންމީދެއް ކަމަށްވެސް ބުނެއެވެ.\nގުދުސްއަކީ އިސްރާއީލުން ގަދަކަމުން ހިފާފައިވާ ރަށެއްކަމަށް އދއިންވެސް ކަނޑައަޅާފައި އޮތުމުން، ގުދުސްއަކީ އިސްރާއީލުގެ ބިމެއް ކަމަށް ދުނިޔެ ގަބޫލެއް ނުކުރެއެވެ.\nގުދުސްއަކީ އިސްރާއީލުގެ ވެރިރަށް ކަމަށް އެމެރިކާއިން ރަސްމީގޮތުން ބަލައިގަނެ، ޓްރަމްޕް އެކަން އިޢްލާން ކުރައްވައި އަދި ފަހުންވަނީ ގުދުސްގައި އެމެރިކާގެ އެމްބަސީއެއް ހަދައި ހުޅުވާފައެވެ. އެމެރިކާ ފަހަތުން އެކަންކުރި ދެގައުމަކީ ޕެރެގުއޭގެ އިތުރުން، ގުއަޓިމާލާއެވެ.\nއިސްރާއީލުގައި ހުރި އެމެރިކާ އެމްބަސީ ގުދުސްއަށް ބަދަލުކުރަން އެމެރިކާގެ ރައީސް ޓްރަމްޕް ނިންމެވި ނިންމެވުން ތަންފީޒުކޮށް އެކަން ހަގީގަތަކަށް ހެދުމުގައި އިސްރޯލެއް ކުޅުއްވީ އެމެރިކާގެ ނާއިބް ރައީސް މައިކް ޕެންސްއެވެ.\nމައިކް ޕެންސް، ޕެރެގުއޭގެ ރައީސް މާރިއޯ އަބްދޮއަށް ފޯނުން ގުޅުއްވައި، ކުރީގެ ރައީސް ނިންމަވާފައިވާ ނިންމެވުން ދަމަހައްޓަން އެދިވަޑައިގެންފައި ވެއެވެ. ޕެރެގުއޭއިން އެމެރިކާއާއި އިސްރާއީލާއެކު ބާއްވަމުން އަންނަ ތާރީޚީ ގުޅުންތަކުގެ ރަމްޒެއްގެ ގޮތުންވެސް، އެމްބަސީ އަލުން ތެލްއަވީވަށް ބަދަލު ނުކުރެއްވުމަށް މައިކް ޕެންސް، ޕެރެގުއޭގެ ރައީސަށް ދެންނެވިއެވެ.\nނަމަވެސް، އެމެރިކާގެ ނާއިބް ރައީސްގެ ހުށަހެޅުއްވުންތަކަށް ޕެރެގުއޭގެ ރައީސް ދެއްވި ޖަވާބާ ގުޅޭގޮތުން މީޑިއާއިން އެއްވެސް މައުލޫމާތެއް ހާމަކޮށްފައެއް ނުވެއެވެ.\nގުދުސްގައި ހުރި ޕެރެގުއޭގެ އެމްބަސީ، އަލުން ތެލްއަވީވަށް ބަދަލުކުރަން ނިންމައި ޕެރެގުއޭ ސަރުކާރުން އިޢްލާންކުރިތާ މާގިނައިރެއް ނުވަނީސް، އިސްރާއީލުގެ ބޮޑުވަޒީރު ނަތަންޔާހޫވަނީ، ރުޅިއައިސްގެން ޕެރެގުއޭގައި ހުންނަ އިސްރާއީލުގެ އެމްބަސީ ވަގުތުން ބަންދުކުރުމަށް އަމުރު ކޮށްފައެވެ.


MDP Ge Member In Shopping Kuran Hadhaigen Srilankan Flight 50 Minute Delay Vehje - Vaguthu\nމިއަދު މެންދުރު ފަހު 1:35 ގައި ލަންކާއިން ފުރަން ޝެޑިއުލްކޮށްފައި އޮތް UL115 ފްލައިޓް އެމްޑީޕީގެ މެންބަރުން ޝޮޕިންގް ކުރަން ހަދައިގެން ޑިލޭވެއްޖެއެވެ.\nމިވަގުތު ލަންކާގައި ތިބި އެމްޑިޕީގެ ރައްޔިތުންގެ މަޖިލިސް މެންބަރުންނާއި ނައިބު ރައީސް ފައިސަލްވެސް ދަތުރު ކުރި ފްލައިޓް ގިނަ އިރުތަކެއް އެބޭފުޅުންގެ ސަބަބުން ޑިލޭ ވުމުން ގިނަ ބަޔަކު ދަނީ މީސްމީޑިޔާގައި ނުރުހުން ފާޅު ކުރަމުންނެވެ.\n"ވަގުތު" އަށް މަޢުލޫމާތު ދިން މީހަކު ބުނީ، ގިނަ މެންބަރުން ފްލައިޓަށް އަރާ ވަޑައިގެންނެވީ ފްލައިޓް ފުރާ ގަޑިއަށްވުރެ ފަހުން ކަމަށާއި، ބައެއް މެންބަރުން ފްލައިޓަށް އަރާވަޑައިގެންނެވީ ނައިބު ރައީސަށްވުރެވެސް ފަހުން ކަމަށެވެ.\nއެންމެ ފަހުން ފްލައިޓަށް އަރައި ވަޑައިގެންނެވީ ދާންދޫ ދާއިރާގެ މެންބަރު ޔައުޤޫބެވެ. އޭނާ ފްލައިޓަށް އަރާ ވަޑައިގެންނެވީ2ޖަހާ ބޮޑުވި ފަހުން ކަމަށްވެއެވެ.\n"މެންބަރު ޔައުގޫބް އަށް ވިދާޅުވި ކޮބާ ހޭ އެންމެން އަރައިފިއޭ، ވީޕީވެސް އަރައިފިއޭ. ޔައުގޫބް ވިދާޅުވީ ޑިއުޓީ ފްރީގައި ވިޔަފާރިކޮށްލަނީ ކަމަށް" އެ ފްލައިޓް އިން ދަތުރު ކުރި މީހަކު ބުންޏެވެ.\nއޭގެ ފަހުންވެސް ޔައުގޫބްގެ ހަބަރެއް ނުވުމުން ފްލައިޓްގެ6ވަރަކަށް ކްރޫން އިން ބައެއް މެންބަރުން ކައިރިއަށް ގޮސް އޭނަ އަވަހަށް ފްލައިޓްއަށް އަރާވަޑައިގަތުމަށާއި ނޫނީ ފްލައިޓް އިތުރަށް މަޑު ނުކުރެވޭނެ ކަމަށް ބުނެފައިވެއެވެ.\nމަންޒަރު ދުށް ބައެއް މީހުން ބުނީ އިއްޒަތްތެރި މެންބަރުންގެ ސަބަބުން ފްލައިޓް ޑިލޭ ވުމުން ކްރޫން ތިބީ ވަރަށް ބޮޑަށް ހިތް ހަމަ ނުޖެހިފައި ކަމަށެވެ.\n"އެންމެ ފަހު ވަގުތު ވެސް މެންބަރުން ކުށް ޤަބޫލެއް ނުކުރައްވާ. ވިދާޅުވި އަޑު އިވުނު އަޅުގަނޑުމެންގެ ފަހުން މީހަކު އަރައިފިއޭ." ފްލައިޓް އިން ދަތުުރު ކުރި މީހަކު ބުންޏެވެ.\nޖޫން 16, 2019 16:51\nއިއްޒަތްތެރި މަޖިލީހަކަސް ނުކިޔަވާ މީހުން ތިތާ ގިނައީ\nޖޫން 16, 2019 17:32\nފުރަތަމަ އިސްކާހު ކުރަންވީ ދިވެހި ރަެްޔިތުން. ރައްޔިތުން.\nޖޫން 16, 2019 16:55\nފުރަތަމަ މި މީސްމީހުން އިސްލާހު ވެގެންނެއްނު ފަނޑިޔާރުގެއަކާއި އަނެއްތަނަކާ އިސްލާހު ކުރެވޭނީ.. ހީވަނީ މިއީ ދެން މާމަތީ ބައެއްހެން.. ކޮންމެ ތަނަކަށް ދިޔައަސް އެތަނެއްގަ އޮންނަ ގަވާއިދުތަކާ އުސޫލުތައް މުގުރުމުގަ ލާމަސީލުބައެއް މި އެމްޑީޕީ މެމްބަރުންނަކީ.. ހާއްސަކޮށް އެމެންގެ ރޫހާނީ ލީޑަރު..\nޖޫން 16, 2019 17:14\nވިޔާ ނުދާ ބައިގަނޑެއް...\nޖޫން 16, 2019 17:31\nއަވަށްޓެރިންނަށްވެސް ދުއްޕާން މި އާލާތުންނާހެދި. އިހްތިރާމުގެ ކަންފުޅެއްވެސް ނުހުރޭ\nއަލަށް ތަންތަނަށް ދިޔައިމަ ތިކަހަލަ ކަންކަންވާނެ. ބަލާލަބަލަ، ދައުލަތުގެ ބަޖެޓުންތޯ ތިދަތުރު ޚަރަދުކުރީ.\nޖޫން 16, 2019 17:33\nމުޅި ދުނިޔެއަށް މި މީހުންގެ ނުހޮރުއްޕާން އެބަޖެހޭ!\nޖޫން 16, 2019 17:34\nއޭތް، ޒާތްޒާތުގެ ވާހަކަ ނުދައްކާ. މިބޭބޭބޭބޭފުޅުން މިދަތުރު ކުރެްވީ ލަންކާގެ އިކޮނޮމީ ދަށްވުމުގެ ސަބަބުން ދުނިޔޭގެ ފަތުރުވެރިން ލަންކާއަށް އައިސްދިނުމަށް އެދި ގޮވާލުމަށް. ލަންކާއަކީވެސް ދިވެހި މަޖްލިހުގެ ބެލުމުގެ ދަށުގައި އޮތް ތަނެއް.\nޖޫން 16, 2019 17:35\nޖޫން 16, 2019 17:42\nއެމް.ޑީ.ޕީ އަށް ނިސްބަތް ވެއްޖެތާ ބަލާނެ ކަމެއްނެތް އެއްވެސް ބަޔަކަށް އަދަބު އިހްތިރާމް ކުރުމެއް ނޯންނާނެ އަމިއްލަ އެދުން ކޮންމެ ކަމެއްގަވެސް އިސްކުރާނެ އެހެން މީހުންގެ އިހުސާސްތަކަކީ އެހާބޮޑު އަގެއް އޮންނަ އެއްޗެއްނޫން ބޮޑާކަމާއި ކިބުރުވެރިކަން އިންތިހާއަށް ގޮސް ތިބޭބައެއް އެމީހުން ބައިގެ މީހުންނާ ނޫނީ ހެޔޮހިތުން ވާހަކަވެސް ނުދައްކާނެ މިއީ ހަގީގަތް ދެން ފްލައިޓް ޑިލޭވީ ވާހަކަތާ ކިތަންމެ ކަމެއް ޑިލޭކުރާނެ މާމަތީ ބައެއްތީ\nޖޫން 16, 2019 17:50\nޝޮޕިން ކޮއްލީދޯ. ސާބަހޭ.\nޖޫން 16, 2019 18:00\nއަދި ރަގަޅުވާނެ، އާކޮޅުވީމަ ވީގޮތްދޯ ! އިއްޒަތްތެރީން\nޖޫން 16, 2019 18:13\nތިޔަ މީހުނަށް އިއްޒަތްތެރި މެމްބަރުންނޭ ކިޔާނެކަމެއްނެތް. ނަމުގަ މެމްބަރުންނަށް ވެގެން ތިތިބީ އުޅޭވައްތަރު\nޖޫން 16, 2019 18:17\nޢިއްޒަތްތެރި ބައުޔޫޤް....ދޯ. ޢައްދޭ ތިޔައީ އަދި މާކުރީގައުޅޭ މެމްބަރެއް. ތިމާއަށް ތިމާފެނިފަ.\nޖޫން 16, 2019 18:32\nސާބަސް އަލަށްތަ ރާއްޖެއިން ބޭރަށް ދެވުނީ؟\nޖޫން 16, 2019 18:42\nގުއިނުފެއްން ކާޅަށް ވީވަރު ދޯ މިވީ. ހެއްހެއްހޭ\nޖޫން 16, 2019 19:00\nއެމްޑީޕީ އަށް ނިސްބަތްވާ މެންބަރުންނަކީ ހުރިހާ ކަމަކުން ވެސް އިސްތިސްނާ ބައެއް. ގާނޫނުތަކުންވެސް ގަވައިދު ތަކުންވެސް އިސްތިސްނާ ބައެއް. އެހެންވީމާ އެމީހުން ނުޖެހޭނެ ބޯޓު ފުރާގަޑިއަށް ބޯޓަށް އަރާކަށްވެސް.\nމަޖިލީހަށް ހޮވުނަސް ތަހުޒީބުގެ އެއްވެސް ކަންފުޅެއް ނެތޭ!\nޖޫން 16, 2019 20:03\nމެންބަރުން ވިދާޅުވަނީ ތިމަންނަމެންގެ ނަން އެއާޕޯޓުން އެނައުނސްކުރީ ނުބައިކޮށޯ ނަމުގެކުރިޔައް އިއްޒަތްތެރި ނުކިޔާތީ ތިމަންނަމެނައް ނޭގުނީޔޯ މިފަދަ ގަމާރުމީހުން މަޖުލިސް އިދާރާއިން ނުނިކުމެތިބީމަ ރަންގަޅުވާނީ\nޖޫން 16, 2019 20:06\nކޮށްފަ ނުކުރާނެ ކަމެއް ނޭންގިގެން އުޅޭބައިގަނޑެއް! ރިސްވަތުގެ ފައިސާ ހާޑިންހަމް އާއި މޯދީ މިފަހަރު ދިނީ ލަންކާ މަގުން ކަންނޭންގެ!\nޖޫން 16, 2019 20:13\nކަޑުކޮހުން ހޮވީމާ ވާނީ ތިޔަހެން...\nޖޫން 16, 2019 20:28\nތިމާއާއި އެކަށިގެން ނުވާވަރުގެ މަގާމެއް ހަވާލު ވުމުން ވާނެގޮތް! ޢިއްޒަތްތެރި މެމްބަރުގެ މައްސަލަ އެއްނޫން! ދާއިރާޜައްޔިތުން އެތަމްސީލު އެކުރައްވަނީ! ކުރި ހުވާމަތިން ވެސް ހަދާން އެބަހުރިބާ! ޢިންޑިޔާ ،ލަންކާ އަކުން މެމްބަރުން ބައި ހަދާފައި ދަތުރެއް މިރާއްޖެ އަކަށް ނުކުރޭ!\nޖޫން 16, 2019 20:31\nތިޔައީ އެހެން މީހުންގެ އިހުސާސްތަކަށް ވިސްނުމެއްނެތި އެމީހުން ކުރިވަރަށް ފިނޑި އަދި ވަރަށްވެސް ދަށުދަރަޖައިގެ ޢަމލެއް!\nޖޫން 16, 2019 21:03\nގޮތެއްފޮތެއްނެތް ބައެއް ކޮންއިއްޒައްތެރި އޭކިޔާކައް\nއަސަރެއްކުރާނީ، ސްރިލަންކަން ޖެހޭނީ އެމް.ޑީ.ޕީ ބޭފުޅެއްނަމަ މަޑުކުރަން. ހަޖަމްވިޔަސް ނުވިޔަސް ޕީޕީ ކުދިންނަކަށް މަޑެއްނުކުރާނެ.\nޖޫން 16, 2019 21:12\nކިހާ ބޮޑު ލަދެއް މި ޤައުމަށް އެމީހުންގެ ޔޫރިން ޓެސްޓް ކުރަން ޖެހޭނެ އެހާ ހަޔާތްކުޑަ ވާކަށް ނުޖެހޭނެ....\nޖޫން 16, 2019 21:55\nމާލެ- ވިލިނގިލި ބްރިޖުން ގުޅާލަން 488 މިލިއަން ޑޮލަރު މަޝްރޫއެއް ރައީސް އިބޫގެ ސަރުކާރުން އެކުލަވާލުން އެއީ މަމެން އުފާ ކުރާ ކަމެކޭ މަމެން ހީކުރަމޭ ރައީސް އިބޫ ރައީސް އޮފީހުގެ ޕޮލިސީ ޑިޕާރޓްމެންޓްގައި ތިބޭ މާލެ ދެކެ ޖެލަސްވާ ޕޮލިސީ ސެކްރެޓަރީ މެން ބުނާ ގޮތަށް ހުރިހާ ކަންކަން ދީލާ ނުލާ ރާއްޖޭގެ އާބާދީގެ %99 މީހުން ދިރިއުޅުމަށް ޓަކައި ބޭނުންވާ އަދި ރާއްޖޭގެ އެންމެން ބިން ބޭނުންވާ މާލެ ސަރަހައްދުން ބިން ދިނުމަށް ޓަކައި އަހަރަކު 20 ބިލިއަން އަކަފޫޓް ހިއްކާ އަކަފޫޓަކަށް މަހަކު 1 ރުފިޔާ ކުއްޔަށް ދައްކާ ގޮތަށް ކުއްޔަށް ދެމުން ދާނެ ކަމަށް އެއިރުން ސަރުކާރުން ނުޖެހޭނެއޭ އިންކަމް ޓެކްސް ވެސް ނަގަން އަދި ޖީއެސްޓީ ވެސް ނަގަން އައި ވިޝް ދެޓް އަވަރ ޑްރީމް އިޒް ގޮނާ ކަމް ޓްރޫ ޔޭެއް އިފް އައި އޭމް އޭބަލް ޓު ޓެލް ޔޫ އައި ވުޑް ޑޫ އިފް އައި އޭމް އޭބަލް ޓު އައި ވުޑް އިފް އައި އޭމް އޭބަލް ޓު އައި ވުޑް...\nޖޫން 16, 2019 21:57\nއިއްޒަތްތެރި މެންބަރުން ކޮންމެތާކުވެސް އިއްޒަތްތެރިވާ އެހެންވެއޭ އިންތިހާބުގައި މިލިއަނުން ޚަރަދުކުރީ ނުކިޔާވަ އުޑެއްބުޑެއް ނުދަންނަމީހުން ތިޔަތިބީ މަޖިލީހަށް ހޮވަފަ ދެންވާނެ ހުރިހާ ހަެއްޗެއްވެސް ވަނެ ލަދުންބޯހަލާކު އިއްޒަތްތެރި މެންބަޅުންނާހެދި\nޖޫން 16, 2019 21:58\nމީދެންލަދެއް ހަޔާތެއްހުންނަބައެއްނޫނިއްޔަ އެކައްޗެއްނޭންގޭމީހުންނައްވުރެންވެސް މިމީހުންގެ ގަމާރުކަންބޮޑު\nޖޫން 16, 2019 23:04\nދެން މިމީހުން ބުނެފާނެ ފްލައިޓް ދުއްވާނީވެސް ތިމަންމެނޭ ޕައިލެޓަކަށް ނޭގެއޭ ދުއްވަން. ކޮންމެ ތަނެއްގަވެސް ގައްޑާކަން ދައްކާނީ.\nޖޫން 17, 2019 03:56\nފޯރި އެބަހުރި އެމް.ޑީ.ޕީ އަށް ހަޖޫޖަހަން.\nޖޫން 17, 2019 05:57\nޤާނޫން ހަދާ މަޖިލީހުގެ މެންބަރުން ތަންތަނުގެ ގަވައިދުތަށް މުގުރަނީ....\nޖޫން 17, 2019 08:19\nމިއީ ފިޠުނަ ޚަބަރުލިޔާ ނުހެއް\nޖޫން 17, 2019 08:25\nތިޔަ ނައިބު ރައީސަކީ ގާސިމުގެ ނިވަލުގަ ހުރި އެމްޑީޕީ ދާދާއެއް\nޖޫން 17, 2019 10:18\nގޮތެއްފޮތެއް ނެތް ބަޔަކު ކޮންމެތާކަށް ދިޔަޔަސް އުޅޭނީ އެހެންދޯ.،..\nޖޫން 17, 2019 13:01\nއަވައްޓެރި ގައުމުތަކަށް މި ދެއްކުނީ ދިވެހިރާއްޖޭގައި ތިބި ބޮޑެތި މީހުންގެ ފަރުވާ ކުޑަކަން. ދެން ކިހިނެ ގައުމު ހައްލު ކުރާނީ. ކުޑައިރު ބުނާނެ ބޮޑެތި މީޙުން އުޅޭހެން އުޅޭށޭ. މިހެން އަހަރުން އުޅެން ފަށައިފިއްޔާ ދެން އެއްވެސް ގައުމަކަށް ދިވެހިންނެ ނާރުވާނެ


ގެތައް އިޞްލާޙުކުރުމަށް 40 ނަސޭހަތް (15) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (15)\n15/11/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nނުވަވަނަ ނަސޭހަތް: ތިބާގެ ގޭގައި އެކަށީގެންވާ ރަނގަޅު އިސްލާމީ ކުތުބުޚާނާއެއް ހެދުން\nގޭގެ އަހުލުންނަށް އުނގަންނައިދިނުމުގައި އެހީތެރިވެދޭނެ އަނެއް ކަމަކީ ޝަރުޢީ ޙުކުމްތައް އުނގެނި އެކަންތައްތަކަށް ޢަމަލުކުރުމުގެ ފުރުޞަތުދީ އެހީތެރިވެދިނުމުގެ ގޮތުން ގޭގައި އިސްލާމީ ކުތުބުޚާނާއެއް ހެދުމެވެ. ކޮންމެހެން އެއީ މާބޮޑު ތަނަކަށް ވާކަށް ނުޖެހެއެވެ. ނަމަވެސް އަހަންމިއްޔަތުކަމެއް ދޭންވީ މުހިންމު ފޮތްތައް އިޚްތިޔާރުކުރުމަށެވެ. އަދި މިފޮތްތައް ބަހައްޓަންވާނީ ފަސޭހައިން އެތަނަށް ވަދެނިކުމެ ހެދޭނެ ތަނެއްގައެވެ. އަދި އެފޮތްތައް ކިޔުމަށް ގޭގެ އަހުލުންނަށް ހިތްވަރުދޭން ޖެހޭނެއެވެ.\nގޭގެ ފެންޑާގެ ސާފުޠާހިރު އަދި ތަރުތީބުކުރެވިފައިވާ ކަނެއްގައި ފޮތްތައް ބެހެއްޓިދާނެއެވެ. އަދި މިތަން ވާންވާނީ ފޮތްކިޔުމަށް އެކަށީގެންވާ ތަނަކަށެވެ. ނިދާ ކޮޓަރި އަދި މެހެމާނުން ތިބޭ ތަނުގައިވެސް ބެހެއްޓިދާނެއެވެ. އެއީ ގޭގައި އުޅޭ ފަރުދުންނަށް ދާއިމީކޮށް ކިޔުމަށް ފުރުޞަތު ހޯދައިދިނުމުގެ ގޮތުންނެވެ.\nވަރަށް ފުރިހަމަ ގޮތެއްގައި ކުތުބުޚާނާ ހެދުމަށްޓަކައި ތަފާތު އެކި މައްސަލަ ދިރާސާކުރެވޭވަރުގެ މަރުޖިޢުތަކެއް ހިމަނަންވާނެއެވެ. އެހެނީ ފުރިހަމަކަމަށް ﷲ ތަޢާލާ ލޯބިކުރައްވައެވެ. އެއީ ތަފާތު ކަންކަމުގެ މަޢުލޫމާތު ހޯދުމަށް އެހީވެދިނުމުގެ ގޮތުންނެވެ. އަދި ކުދިންނަށް މަދްރަސާތަކުގައި އެއިން ފައިދާ ލިބިގަތުމަށްޓަކައެވެ. އަދި ތަފާތު ފެންވަރުގެ (މަރުޙަލާތަކުގެ) ފޮތްތައް ހިމަނަންވާނެއެވެ. ކުޑަކުދިންނާއި، ބޮޑެތިމީހުން އަދި އަންހެނުންނާއި، ފިރިހެނުންނަށް މުނާސަބު ފޮތްތަކެވެ. އަދި މެހެމާނުންނާއި ކުދިންގެ ރަޙުމަތްތެރީންނާއި ޢާއިލާއަށް ޒިޔާރަތްކުރާ މީހުންނަށް ހަދިޔާއަށް ދިނުމަށްޓަކައި ވެސް ފޮތްތައް ހިމަނަންވާނެއެވެ. އެގޮތުން އޭގައިވާ ޙަދީޘްތައް ނެގިފައިވަނީ ކޮން ފޮތަކުންކަން އެނގޭގޮތަށް ހުންނަ އަދި ޝައުޤުވެރިވާފަދަ ގޮތަކަށް ހުށަހަޅައިދީފައިވާ ފޮތްތައް ލިބޭތޯ ބަލަންވާނެއެވެ. ގޭގައި ކުތުބުޚާނާ ހެދުމުގެ ކުރިން ފޮތްތަކުގެ ތަޖުރިބާހުރި މީހުންނާއި މަޝްވަރާ ކުރުމަށްފަހު ފޮތް މަޢުރަޟުތަކުގެ ބޭނުން ހިފިދާނެއެވެ.\nއަދި ފޮތް ހޯދާ މީހާއަށް ފަސޭހަކޮށްދިނުމުގެ ގޮތުން މައުޟޫޢުތަކަށް ބަހާލައިގެން ފޮތްތައް ތަރުތީބު ކުރެވިދާނެއެވެ. ފަހެ ތަފްސީރު ފޮތްތައް އެއް ހަރުގައި ބެހެއްޓިދާނެއެވެ. އަދި ޙަދީޘް ފޮތްތައް އެހެން ހަރެއްގައި … އަދި ފިޤްހު ފޮތްތައް ތިންވަނަ ހަރެއްގައި … މިފަދައިންނެވެ. އަދި ޢާއިލާގެ އެއްފަރުދަކަށް އަލިފު ބާ ތަރުތީބުންނާ އަދި ފޮތްތަކުގެ މައުޟޫޢުގެ ތަރުތީބުން ފިހުރިސްތެއް ހެދިދާނެއެވެ. އެއީ ފޮތްތައް ހޯދަން ފަސޭހަ ކުރުމުގެ ގޮތުންނެވެ.


Lanka Rupees Ge Agu Record Minvarakah Vehtihje, Dollar Akah 175.56 Rupees - Vaguthu\nއަދަދުތައް މަދުވެއްޖެ، މައްސަލަތައް މަދެއް ނޫން! - 21 ގަޑިއިރު ކުރިން\nލަންކާ ރުޕީސްގެ އަގު ރެކޯޑް މިންވަރަކަށް ވެއްޓިއްޖެ، ޑޮލަރަކަށް 175.56 ރުޕީސް\nސްރީލަންކާ ރުޕީސްގެ އަގު މިއަދު ރެކޯޑް މިންވަރަކަށް ވެއްޓިއްޖެއެވެ. ލަންކާގެ މީޑިއާ ރިޕޯޓްތައް ބުނާ ގޮތުގައި މިއަދު އެމެރިކާ ޑޮލަރަކަށް 175.56 ރުޕީސް ދަނީ ވިއްކަމުންނެވެ. މިއީ ލަންކާގެ ތާރީޚްގައި ވެސް ލަންކާ ރުޕީސްގެ އަގު މިހާ ބޮޑަށް ވެއްޓުނު ފުރަތަމަ ފަހަރެވެ. ރުޕީސް ގަންނަ އަގު ވަނީ ޑޮލަރަކަށް 171.67 ރުޕީސް އަށް އަރާފައެވެ.\nހިފެހެއްޓުމެއް ނެތި ލަންކާ ރުޕީސްގެ އަގު ވެއްޓެމުން ދާން މެދުވެރިވެފައިވާ އެއް ސަބަބަކީ ދައުލަތުގެ ޚަރަދުތައް ބޮޑުވެ ދައުލަތުގެ ދަރަނި ބޮޑުވަމުން ދިއުމެވެ. އަދި ލަންކާ އިން އެކްސްޕޯޓް ކުރާ ތަކެތީގެ އަދަދު މަދުވަމުން ދިއުމެވެ. ލަންކާ އިން އެންމެ ގިނައިން އެކްސްޕޯޓް ކުރާ ސައިފަތުގެ ވިޔަފާރި ފަހަކަށް އައިސް ވަނީ ދަށަށް ގޮސްފައެވެ.\nމިދިޔަ ހުކުރު ދުވަހުން ފެށިގެން ލަންކާގެ ސިޔާސީ މަސްރަހުގެ ހާލަތު ގޯސްވެފައި ވުމަކީ ވެސް މިހަފްތާގައި ފައިސާގެ އަގު ހިފެހެއްޓުމެއް ނެތި ވެއްޓެމުން އަންނަ ސަބަބެއް ކަމަށް ތަޖުރިބާކާރުން ވިދާޅުވެއެވެ.\nމީގެ އިތުރުން ކުރިއަށް އޮތް އާއަހަރުގެ ޗުއްޓީ އަށް ލަންކާގެ ވެސް ގިނަ ބަޔަކު ގައުމުން ބޭރަށް ދަތުރު ކުރުމަށްޓަކައި ޑޮލަރު ހޯދަމުން ގެންދިއުމަކީ ވެސް ފައިސާގެ އަގު ވެއްޓެން މެދުވެރިވެފައިވާ ސަބަބެކެވެ.\nއިޤުތިޞާދީ މާހިރުން ވިދާޅުވާ ގޮތުގައި އެމެރިކާ އިން އަންނަ ނޮވެމްބަރ މަހުގެ 04 ވަނަ ދުވަހުން ފެށިގެން އީރާނާއި ދެކޮޅަށް އަޅާ ދަތިކުރުމުގެ ވަރުގަދަ ފިޔަވަޅުތަކުގެ އަސަރު ލަންކާ އަށް ވަރަށް ބޮޑަށްކޮށް ލަންކާގެ ފައިސާގެ އަގު އިތުރަށް ވެއްޓުން އެކަށީގެންވެއެވެ. ލަންކާ އަކީ އީރާނުން ގިނަ އަދަދަކަށް ތެޔޮ އެތެރެ ކުރާ ގައުމެކެވެ. އަދި ލަންކާގެ ގިނަ އަދަދެއްގެ ސައިފަތް އީރާނަށް ބޭރު ކުރެއެވެ.\nއިޤުތިޞާދަށް ދިމާވެފައިވާ މައްސަލަތައް ހައްލު ކުރައްވާނެ ކަމަށް މިދިޔަ ހުކުރު ދުވަހު ބޮޑުވަޒީރު ކަމާއި ހަވާލުވި ލަންކާގެ ކުރީގެ ރައީސް މަހިންދަ ރާޖަޕަކްސަ ވަނީ ވިދާޅުވެފައެވެ. ނަމަވެސް އޭނާގެ އިޤުތިޞާދީ ސިޔާސަތު އަދި ހާމައެއް ނުކުރައްވައެވެ.\nއޮކްޓޯބަރ 30, 2018 13:13\nބަޤާވާތް ކުރުމުން ލިބޭ ގެއްލުން ވ ވެސް ބޮޑު ޑިމޮކްރަސީ އޮތްތަނަކަށް ހަމަޖެހުމެއް ނުލިބޭނެ ދުވަހަކުވެސް މިކަން ގައުމުތަކުން އެދަނީ ފެންނަމުން


India fathuruverin aun manaa kurumun fathuruverikan boduthanun dhashah\nފަތުރުވެރިކަން އަލުން ފެށީ ރައްކާތެރިވުމަށް ގިނަ ފިޔަވަޅުތަކެއް އެޅުމަށްފަހު\nއިންޑިއާ ފަތުރުވެރިން އައުން މަނާ ކުރުމުން ފަތުރުވެރިކަން ބޮޑުތަނުން ދަށަށް\n27 މޭ 2021 - 13:49:34\nއިންޑިއާ ފަތުރުވެރިންނަށް ރާއްޖެ ނާދެވޭގޮތް ހެދުމުން ފަތުރުވެރިކަން ވަރަށް ބޮޑަށް ދަށަށް ގޮސްފިއެވެ.\nކޮވިޑް-19 ހަލުވިކަމާއެކު ފެތުރެމުންދާތީ ސައުތު އޭޝިއާ ގައުމުތަކުގެ ފަތުރުވެރިން ރާއްޖެ އައުން މަނާކޮށްފައިވަނީ މިމަހުގެ 13 ވަނަ ދުވަހުއެވެ.\nމިފިޔަވަޅާއެކު ރާއްޖެއަށް މިއަހަރު އެންމެ ގިނައިން ފަތުރުވެރިން ޒިޔާރަތްކުރަމުން އައި އިންޑިއާގެ ފަތުރުވެރިން ރާއްޖެ ޒިޔާރަތްކުރުން ވަނީ ހުއްޓިފައެވެ. މީގެ ސަބަބުން ފަތުރުވެރިކަމުގެ ސިނާއަތަށްވަނީ އޭގެ ނޭދެވޭ އަސަރު ވަރަށް ބޮޑަށް ކޮށްފައެވެ.\nއެގޮތުން މިމަހަކީ މިއަހަރުގެ މިހާތަނަށް އެންމެ މަދުން ފަތުރުވެރިން ރާއްޖެ ޒިޔާރަތް ކޮށްފައިވާ މަހަށް ވާއިރު މިމަހުގެ 25 ވަނަ ދުވަހާއި ހަމައަށް ރާއްޖެ ޒިޔާރަތް ކޮށްފައިވަނީ 55,788 ފަތުރުވެރިންނެވެ. އަދި އެވެރޭޖްކޮށް ރާއްޖެ ޒިޔާރަތްކުރާ ފަތުރުވެރިންގެ އަދަދުވެސް ދަށްވެފައިވާއިރު މިމަހުގައި އެވްރެޖްކޮށް ރާއްޖެ ޒިޔާރަތް ކުރަނީ ދުވާލެއްގެ މައްޗަށް 2,232 ފަތުރުވެރިންނެވެ.\nއަދި ރާއްޖެ ޒިޔާރަތްކުރާ ފަތުރުވެރިން އާންމު ގޮތެއްގައި ނުވަ ދުވަހުގެ މުއްދަތަކަށް ރާއްޖޭގައި މަޑުކުރާ ކަމަށް ޓޫރިޒަމް މިނިސްޓްރީގެ ތަފާސް ހިސާބުތަކުން ދައްކައެވެ.\nރާއްޖެއަށް މިއަހަރު އެންމެ ގިނަ ފަތުރުވެރިން ޒިޔާރަތް ކޮށްފައިވަނީ އިންޑިއާއިން ކަމަށް ވާއިރު ދެވަނައަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ ރަޝިޔާއިންނެވެ.\nނަމަވެސް އިންޑިއާއިން ފަތުރުވެރިން ރާއްޖެއައުން މަނާ ކުރުމާއެކު މިހާރު ފަތުރުވެރިކަން ވަނީ ވަރަށް ބޮޑަށް ދަށަށް ގޮސްފައެވެ. އެގޮތުން އާންމު ގޮތެއްގައި ދެހާހަށްވުރެ ގިނަ ފަތުރުވެރިން ރާއްޖެ ޒިޔާރަތްކުރަމުން އައިނަމަވެސް މި ފިޔަވަޅާއެކު މިހާރު ވަނީ މިއަދަދުތައް ހާހަކަށް ވެއްޓިފައެވެ.\nބައެއް ފަރާތްތަކުން ތުހުއްމަތުކުރާ ގޮތުގައި މީގެ ކުރިންވެސް ފަތުރުވެރިންގެ ވިސާ ނަގައިގެން ރާއްޖެ އަންނަމުން ދިޔައީ ރާއްޖޭގައި މަސައްކަތް ކުރާ އިންޑިއާ މުއައްޒަފުންނެވެ. އަދި އެމީހުން އެގޮތަށް ކަންތައް ކުރަނީ ޓޫރިސްޓު ވިސާގައި ރާއްޖެ އައުމުން ކަރަންޓީނުވާން ނުޖެހޭތީ ކަމަށްވެސް ގިނަ ބަޔަކުދަނީ ސޯޝަލްމީޑިއާގައި ތުހުއްމަތު ކުރަމުންނެވެ. އަދި ކޮވިޑްގެ ހާލަތު މިހާ ގޮސްވެފައިމިވަނީ މިސަބަބާއިހުރެ ކަމަށް ގިނަ ބަޔަކު ގަބޫލު ކުރެއެވެ.\nޓޫރިޒަމް މިނިސްޓްރީ ޓޫރިޒަމް މިނިސްޓްރީގެ ދާއިރާއިންޑިއާފަތުރުވެރިންފަތުރުވެރިކަން\nއިންޑިއާގެ ގޭންގްސްޓާ ގޯގީ ކޯޓެއްގައި ބަޑިޖަހާ މަރާލައިފި\nއިންޑިގޯއިން ޓިކެޓް އަގުހެޔޮ ކުރަނީ\nކަޝްމީރު ދަރިވަރުންނަށް ޓެރަރިޒަމްގެ ދައުވާ\nއިތުރު 115 މީހުން ޕޮޒިޓިވް ވެއްޖެ\nރޭޕް ކުރުމުގެ ކުށުގައި މީހަކު 15 އަހަރަށް ޖަލަށް


Neymar Ehen Team Akah Badhal Vun Huhtuvan PSG In Masaiykaiy Fashaifi - Vaguthu\nނޭމާ އެހެން ޓީމަކަށް ބަދަލުވުން ހުއްޓުވަން ޕީއެސްޖީ އިން މަސައްކަތް ފަށައިފި\nރެކޯޑް އަގަކަށް ސްޕެއިންގެ ބާސެލޯނާއިން ފްރާންސްގެ ޕީއެސްޖީ އަށް ބަދަލުވި ނޭމާގެ ޕީއެސްޖީގެ ކުރިމަގާ މެދު ވާހަކަދެއްކުމަށް ޕީއެސްޖީގެ ރައީސް އަލް ހަލައިފީ ބްރެޒިލް އަށް ދިއުމަށް ނިންމައިފިއެވެ.\nސްޕެއިންގެ ފްޓްބޯޅަ ޚަބަރުތަށް އެންމެ ޔަގީންކަމާއެކު ގެނެސްދޭ "މާސާ" ގައި ރިޕޯޓްކޮއްފައިވާ ގޮތުން ޕީއެސްޖީގެ ރައީސް އަލް ހަލައިފީއާއި އެ ޓީމްގެ ސްޕޯޓިން ޑައިރެކްޓަރ އަންޓެރޯ ހެންރިކް މިއަންނަ ހަފްތާގައި ނޭމާއާއި ބައްދަލުކޮށް ވާހަކަ ދެއްކުމަށްޓަކައި ބްރެޒިލްއަށް ފުރާނެއެވެ.\nމި ދަތުރުގައި ނޭމާގެ ސިއްޙީ ހާލަތާއި ނޭމާ އިތުރަށް ޕީއެސްޖީގައި މަޑުކުރަން ބޭނުންތޯ ބަލާނެކަމަށް އެ ނޫހުގައި ރިޕޯޓްކޮށްފައިވެއެވެ. ޕީއެސްޖީ އިން ނޭމާ އާއި ބައްދަލުކުރުމަށް ނިންމާފައިވާ މި ދަނޑިވަޅަކީ ޕީއެސްޖީގައި ނޭމާގެ ހިތްހަމަ ނުޖެހުން ތަކެއް ހުރިކަމަށާއި، ބާސެލޯނާއާއި ވާދަވެރި ރިއަލް މެޑްރިޑްއަށް ބަދަލުވާން އުޅޭކަމުގެ އަޑުތަކެއް ފެތުރިފައިވާ ދުވަސްކޮޅެއްގައެވެ.\nނޭމާ އެބުރި ބާސެލޯނާއަށް ދާންބޭނުންވާކަމަށްވެސް ބައެއް މީޑިޔާ ތަކުގައި ފަހަކަށް އައިސް ވަނީ ރިޕޯޓް ކޮށްފައެވެ. ނޭމާ ޕީއެސްޖީ އަށް ބަދަލުވެފައިވަނީ ރެކޯޑް އަދަދެއް ކަމަށްވާ 222 މިލިއަން ޔޫރޯ އަށެވެ. ނޭމާ އާއި ޕީއެސްޖީ އާއި ދެމެދު މައްސަލަތަކެއް އުޅޭކަން ދަނޑުމަތިން ވެސް ވަނީ ފާހަގަ ކުރެވިފައެވެ. އެގޮތުން ޕެނަލްޓީ ޖެހުމުގައި އެޓީމްގެ ކަވާނީއާއި ނޭމާއާއި ދެމެދުގައި ވަނީ ބަހުސްތަކެއް ވެސް ހިނގާފައެވެ.\nނޭމާ މިވަގުތު ހުރީ އަނިޔާއަށް ފަރުވާ ކުރުމަށްޓަކައި ބްރެޒިލްގައެވެ. އަނިޔާގެ ސަބަބުން އެންމެ ފަހުން ރިއަލް މެޑްރިޑް އާއި އެކުގައި ކުޅެވުނު ޗެމްޕިއަންސް ލީގްގެ މެޗްގައި ނޭމާ ކުޅެފައެއް ނުވެއެވެ. ރިއަލް މެޑްރިޑް ދަނޑުގައި ކުޅުނު އެމެޗުން ޕީއެސްޖީ ވަނީ ބަލިވެފައެވެ.\nބާސާއިން 25 ހަމަލާ ގޯލަށް ފޮނުވާލި ނަމަވެސް ސުން ކަނޑުވާ ނުލެވުނު


Pressure aaeku Barca3vana ah vettijje\nޕްރެޝަރާއެކު ބާސާ ތިން ވަނައަށް ވެއްޓިއްޖެ\nރޭ ސްޕެނިޝް ލީގްގައި ވިޔަރެއާލް އަތުން އެއްވަރުވުމުން އެންމެ ފަހުގެ ޗެމްޕިއަން ބާސެލޯނާ ތާވަލުގެ ތިން ވަނަ އަށް ވެއްޓިއްޖެ އެވެ.\nސްޕެނިޝް ކަޕްގައި އެތުލެޓިކް ބިލްބާއޯ އަތުން ވީ ބައްޔާއެކު ރޭ ގެ މެޗަށް ނުކުތް ބާސާ ބަލިވާން ދަނިކޮށް އެ ޓީމަށް މެޗުން ޕޮއިންޓެއް ކަށަވަރު ކޮށް ދިނީ މެޗުގެ ފަހު ވަގުތުގައި ލިއޮނަލް މެސީ ހިލޭ ޖެހުމަކުން ކާމިޔާބު ކުރި ލަނޑުން ނެވެ.\nދެ ވަނައިގައި އޮތް ބާސާ ތިން ވަަނަ އަށް ވެއްޓުނީ ކުރިން ތިން ވަނައިގައި އޮތް ސެވިއްޔާ ރޭ ރެއާލް ސޮސިއަދާދު އަތުން 4-0 ގެ ނަތީޖާ އަކުން މޮޅުވުމުން ނެވެ. ސެވިއްޔާއާ ބާސާއާ ދެމެދު ޕޮއިންޓެއްގެ ފަރަގު އެބަހުއްޓެވެ. ސެވިއްޔާ އަށް ލިބިފައިވަނީ 36 ޕޮއިންޓެވެ. ބާސާ އަށް 35 ޕޮއިންޓެވެ. ހަތަރު ވަނައިގައި އޮތީ އެތުލެޓިކޯ މެޑްރިޑެވެ.\nއެއް ވަނައިގައި އޮތް ރެއާލް މެޑްރިޑް އޮތީ 40 ޕޮއިންޓާއެކު ހަތަރު ޕޮއިންޓްގެ ލީޑެއް ގައެވެ.\nބާސާއާ ވިޔަރެއާލް ކުޅުނު މެޗްގައި މެޗްގެ 50 ވަނަ މިނެޓްގައި ވިޔާރެއާލް އަށް ލީޑް ނަގައިދިނީ ނިކޮލާ ސަންސޯން އެވެ. އޭނާ މި ލަނޑު ޖެހީ ސެންޓަ ސާކަލް ތެރެއިން އެލެގްޒެންޑްރޭ ޕަޓޯ އަށް ލިބުނު ބޯޅަ ހިފައިގެން ޕެނަލްޓީ އޭރިއާއާ ހަމައިން ދިން ބޯޅައިގައި ޕެނަލްޓީ އޭރިއާ އަށް ވަދެ އޭނާއާ ދުރު ފަޅިއަށް ފޮނުވާލައިގެނެވެ.\nސެވިއްޔާއާ ސޮސިއަދާދު ކުޅުނު މެޗްގައި ސެވިއްޔާގެ ހަތަރު ލަނޑުގެ ތެރެއިން ތިން ލަނޑު ކާމިޔާބު ކުރީ ފްރާންސްގެ ވިސާމް ބެން ޔެދާ އެވެ. އަނެއް ލަނޑު ކާމިޔާބު ކުރީ ޕަބެލޯ ސެރަބިއާ އެވެ.


މިސް އިންޑިއާގެ ތާޖު 22 އަހަރުގެ ކޮލެޖް ދަރިވަރަކަށް – Haftha\nThu, 28 May, 2020, 11:36 pm\nމިސް އިންޑިއާގެ ތާޖު 22 އަހަރުގެ ކޮލެޖް ދަރިވަރަކަށް\nމުމްބާއީ: ގިނަ ބައެއްގެ ފާޑުކިޔުންތައް އަމާޒުވި މިއަހަރުގެ މިސް އިންޑިއާ މުބާރާތުގެ ތާޖު، ރާޖަސްތާނަށް ނިސްވަތްވާ ސުމަން ރާއޯ ކާމިޔާބުކޮށްފި އެވެ.\nޗާޓާޑް އެކައުންޓަންޓް ކިޔަވަމުންދާ އުމުރުން 22 އަހަރުގެ ސުމަން، މިސް އިންޑިއާގެ ޝަރަފްވެރި މަގާމަށް ހޮވުނީ މިދިޔަ ހޮނިހިރު ދުވަހުގެ ރޭ މުމްބާއީގެ ސަރްދާރު ވައްލަބްބާއީ ޕަޓޭލް އިންޑޯ ސްޓޭޑިއަމްގައި ބޭއްވި ރަސްމިއްޔާތެއްގަ އެވެ.\nއޭނާއަށް މިއަހަރުގެ މިސް އިންޑިއާގެ ތާޖު ހަވާލުކޮށްދިނީ މިދިޔަ އަހަރުގެ މިސް އިންޑިއާ އަނުކްރީތީ ވާސް އެވެ.\nމިސް އިންޑިއާގެ ޝަރަފާއެކު ސުމަން ވެގެން ދާނީ މިއަހަރުގެ މިސް ވޯލްޑް ހޮވުމަށް ބާއްވާ މުބާރާތުގައި އިންޑިއާ ތަމްސީލު ކުރާނެ އަންހެން މީހާ އަށެވެ. މިއަހަރު ބާއްވާ މިސް ވޯލްޑްގެ 69 ވަނަ އެޑިޝަން އޮންނާނީ އަންނަ ޑިސެމްބަރު މަހުގެ ހަތެއްގައި ތައިލެންޑުގެ ޕަޓާޔާގަ އެވެ.\nމިސް އިންޑިއާގެ އިތުރުން މިދިޔަ ހޮނިހިރު ދުވަހު ބޭއްވި ރަސްމިއްޔާތުގައި އިތުރު މަގާމުތަކެއް ވެސް ވަނީ ހޮވައިފައެވެ.\nއެގޮތުން މިސް އިންޑިއާ ރަނާރ-ރަޕް 2019 ގެ މަގާމު ލިބުނީ ތެލަންގަނާގެ ސަންޖަނާ ވިޖް އަށެވެ. މިސް ގްރޭންޑް އިންޑިއާގެ މަގާމު ހާސިލުކުރީ ޗަތިސްގަޅުގެ ޝިވާނީ ޔާދަވް އެވެ. އަދި މިސް އިންޑިއާ ޔުނައިޓެޑް ކޮންޓިނެންޓްސްގެ މަގާމު ލިބުނީ މެނޭޖްމަންޓް ދަރިވަރެއް ކަމަށްވާ ބިހާރުގެ ޝްރެޔާ ޝަންކަރަށެވެ.


2017 Vana Aharu Americage Konmme Rayyithehge Hashigandah Chipeh Jahanee | ungoofaaru.com\nބަނޑޭރިގަނޑު/ދިރިއުޅުން/2017 ވަނަ އަހަރު އެމެރިކާގެ ކޮންމެ ރައްޔިތެއްގެ ހަށިގަނޑަށް ޗިޕެއް ޖަހަނީ\n2017 ވަނަ އަހަރު އެމެރިކާގެ ކޮންމެ ރައްޔިތެއްގެ ހަށިގަނޑަށް ޗިޕެއް ޖަހަނީ\n0 259 މިނެޓެއް ނުވަނިސް ކިޔާލެވޭ\nއެމެރިކާގެ އެންބީސީ ނޫސް އެޖެންސީއިން ނެރެފައިވާ ރިޕޯޓެއްގައި ބުނެފައިވާ ގޮތުގައި 2017 ވަނަ އަހަރު އެމެރިކާގެ ކޮންމެ ރައްޔިތެއްގެ ހަށިގަނޑުގައި މައިކްރޯ ޗިޕެއް ހަރުކުރާނެއެވެ. މިރިޕޯޓުގައި ބުނެފައިވާ ގޮތުގައި މިމައިކްރޯ ޗިޕުގެ ބޭނުމަކީ އެމެރިކާގެ ކަމާބެހޭ ފަރާތްތައް އެގައުމުގެ ކޮންމެ ރައްޔިތަކުވެސް ވަގުތުން އެއީ ކާކުކަން ދެނެގަތުމެވެ. މީގެ އެއް މަގުސަދު ކަމުގައި ބުނެފައި ވަނީ މައިކްރޯ ޗިޕުގައި ކާކުކަން އަންގައިދޭ މައުލޫލޫމާތު ރައްކާކުރެވިފާ ވުމުގުގެ ސަބަބުން އެއްވެސް މީހަކަށް އެމީހަކާ ބެހޭ ނުބައި މައުލޫމާތު ނުދެވުމެވެ.\nނަމަވެސް މިކަމާގުޅިގެން ގިނަބަޔަކު ވަނީ ކަންބޮޑުވުން ފާޅުކޮށްފައެވެ. އެއީ މިމައިކްރޯ ޗިޕްގެ ސަބަބުން އެމެރިކާގެ ސަރުކާރަށް އެކަށިގެންވާ ވަރަށްވުރެ ބޮޑެތި ބާރުތަކެއް ލިބިދޭތީއެވެ. އާންމުން ގޮސްއުޅޭ ތަންތަނާ އުޅޭ ނޫޅޭގޮތް ވަގުތުން ޓްރެކް ކުރެވެމުން ދިއުމުގެ ސަބަބުން އެމީހުންގެ ޒާތީ ކަންކަމާއި ސިއްރުތައް އެހެން މީހުންނަށް އެނގިގެން ދާނެތީއެވެ.\nއެންބީސީއިން ނެރުނު ރިޕޯޓުގައި ބުނެފައިވާ ގޮތުގައި މިޗިޕް މިހާރު ވަނީ އުފައްދާފައެވެ. އަދި މިޗިޕް މިހާރު ދަނީ ބައެއް މީހުންގެ ހަށިގަނޑުގައި ހަރުކުރުމަށްފަހު ޓެސްޓުކުރަމުންނެވެ. އަދި މިޗިޕް ބޭނުންކުރުމުގެ ލިޔެކިޔުންތައް މިހާރު ދަނީ ތައްޔާރު ކުރެވެމުންނެވެ. މިކަމާމެދު ބައެއް މީހުން ބުނެފައިވާ ގޮތުގައި މީގެ ސަބަބުން އެމެރިކާ ސަރުކާރަށް އެގައުމުގެ ރައްޔިތުންނަށް ބިރުދައްކާ ނުފޫޒު ފޯރުވުމުގެ ބާރު ލިބިގެންދާނެއެވެ. އަދި ސަރުކާރާ ދެކޮޅު ޚިޔާލު ފާޅު ކުރާ ފަރާތްތައް ބިރުވެރިކަމެއްގެ ތެރެއަށް ވެއްޓިގެން ދާނެއެވެ.\nމައުލޫމާތު: ސުޕަރޓޭސްޓީ ރިސައިޕް ޑޮޓް ކޮމް، އެންބީސީ\nދިރިއުޅުމަށް ބޭނުން ކުރާ އަތޮޅުގެތައް ހުސް ކުރަން އަންގައިފި\n2 އޯގަސްޓް 2016


Drug network thah dhoovumaai eyge aneh faraaiy! | Mihaaru\nޑްރަގް ބޮޑެތި ނެޓްވޯކްތައް ދޫވުމާއި އޭގެ އަނެއް ފަރާތް!\nފުލުހުން އަތުލައިގެންފައިވާ މަސްތުވާއެއްޗެހިތަކެއް: މަސްތުވާތަކެތީގެ ބޮޑެތި ނެޓްވޯކްތަކަށް ކުށް ސާބިތުނުވެ ދޫވުުމުގެ ޝަކުވާ ބޮޑު --- ފޮޓޯ/މިހާރު\nދާދިފަހުން ގިނަ ބައެއްގެ ސަމާލުކަން ހުއްޓުނީ ލައިގެން ހުރި ބޮކްސާ ތެރެއިން ބައި ކިލޯގެ މަސްތުވާތަކެއްޗާ އެކު އަތުލައިގަނެވުނު މީހެއްގެ މައްޗަށް ކުށް ސާބިތުނުވެ، ދޫވެގެން ދިއުމުންނެވެ. ބޮކްސާ ތެރެއިން މަސްތުވާތަކެތި ފެނުނަސް، ކުށް ސާބިތުނުވާ ކަމަށް ނިންމީ އޭނާ ބަލައި، ފާސްކުރި އިޖްރައާތު ގޯސް ކަމަށް ބުނެ އެވެ. މިއީ ރާއްޖޭގައި ހައިރާން ވާންޖެހޭ ކަމެއް ނޫނެވެ. މަސްތުވާތަކެތީގެ އެތައް މައްސަލައެއް ކޯޓުތަކުގެ ސާބިތުނުވެ، މިގޮތަށް އެތައް ބަޔަކު ދޫވެއްޖެ އެވެ.\nމީގެ ދެ އަހަރު ކުރިން 2019 ވަނަ އަހަރު އަތުލައިގަތް 149 ކިލޯގެ މަސްތުވާތަކެތީގެ މައްސަލާގައި ހިމެނޭ ގިނަ މީހުން ވެސް ސަލާމަތްވީ މިފަދަ ސަބަބުތަކަކާ ހެދި އެވެ. ފަހަކަށް އައިސް، މަސްތުވާތަކެތި އަތުލައިގަންނަ މިންވަރު އިތުރުވިޔަސް، އެފަދަ މައްސަލަތަކުގައި ހިމެނޭ މީހުން ސަލާމަތްވެގެންދާ ދިއުން މަދެއް ނުކުރެވެ އެވެ. ޚާއްސަކޮށް، ބޮޑެތި އަދަދުތަކުން މަސްތުވާތަކެތި ފެންނަ މައްސަލަތަކުން މީހުން ސަލާމަތްވަނީ ހެކި ނެތުމަށް ވުރެ ބޮޑަށް އިޖްރާއީ ނުވަތަ ގާނޫނީ ކޮންމެވެސް ބާގަނޑެއްގެ ތެރެއިންނެވެ.\nކުށް ސާބިތުވާ މިންވަރަށް ހެކި ހޯދުމާއި ތަހުގީގުގައި ފުރިހަމަ ކުރަންޖެހޭ ގާނޫނީ ހުރިހާ އިޖްރައާތެއް ފުރިހަމަ ކުރުމުގެ ޒިންމާ އޮތީ ފުލުހުންނަށެވެ. އެހެންވުމުން މިފަދަ ބޮޑެތި މައްސަލަތައް ނާކާމިޔާބުވާ ހާލަތުގައި ފުލުހުންނަށް އަމާޒުވާ ތުހުމަތުތައް ގިނަ އެވެ. އެގޮތުން އެފަދަ މައްސަލަތަކުގައި ތުހުމަތު ކުރެވޭ މީހުން ސަލާމަތްކޮށް ދިނުމަށްޓަކައި ގަސްދުގައި ގޯސް ހަދާ ކަމަށް އެއް ބަޔަކު ތުހުމަތު ކުރާއިރު، ފުލުހުންނަށް ގާނޫނު ނޭނގޭ ކަމުގެ ފާޑުކިޔުން ވެސް އަމާޒުވެ އެވެ. އެކަމަކު މީގެ އަނެއްކޮޅު ވެސް އެބައޮތެވެ.\nމީގެ އަނެއްކޮޅަށް ވިސްނާއިރު، މިފަދަ މައްސަލަތައް ތަހުގީގު ކުރުމާއި ހުރި ގޮންޖެހުންތައް ވެސް އެހާ ގިނަ އެވެ. މީގެ 10 އަހަރު ކުރިން ވުޖޫދަށް ގެނައި މަސްތުވާތަކެއްޗާބެހޭ ގާނޫނުގައި ބޮޑެތި އަދަބުތަކެއް ހިމަނަފައި އޮތަސް، މަސްތުވާތަކެތީގެ މައްސަލަތައް ތަހުގީގު ކުރުމާއި ހެކި ހޯދުމާއި ކުށް ސާބިތު ކުރުމުގެ ޚާއްސަ އުސޫލުތަކެއް އެ ގާނޫނަކު ނެތެވެ. އެހެންވުމުން ތަހުގީގު ކުރުމާއި ހެކި ހޯދުން ފަދަ ކަންކަމުގައި އަމަލު ކުރަން ޖެހެނީ ޖިނާއީ އިޖްރައާތުގެ ގާނޫނުގައި ބުނާ އާންމު އިޖްރައާތަށެވެ.\nފުލުހުން އަތުލައިގަތް މަސްތުވާތަކެތި 2016 ވަނަ އަހަރުން ފެށިގެން ނައްތާލި އަދަދުތައް. -- މިހާރު އިންފޮގްރެފިކްސް/އަލީ ނަހުޒާން\nއެހެން ނަމަވެސް މަސްތުވާތަކެތީގެ ވިޔަފާރި ފުޅާވެފައިވާ މިންވަރަށް ބަލާއިރު، ޖިިނާއީ އާންމު އިޖްރައާތުގެ ތެރެއިން މަސްތުވާތަކެތީގެ ބޮޑެތި މައްސަލަތަކުގައި ހެކި ހޯދުން ފަސޭހަ ކަމަކަށް ނުވެ އެވެ. މިސާލަކަށް ކަނޑުމަގުން އެތެރެކުރާ މަސްތުވާތަކެތި އަތުލައިގަންނަން ހިިންގާ އޮޕަރޭޝަންތަކުގައި ކޯޓު އަމުރު ހޯދަން ޖެހެނީ އެ ސަރަހައްދެއްގެ މެޖިސްޓްރޭޓް ކޯޓަކުންނެވެ. އެހެން ރަށަކަށް މަސްތުވާތަކެތި ގެންގޮސްފި ނަމަ، ކުރިން ހޯދި އަމުރުގެ ބާރު ކެނޑި، އެރަށެއްގެ ކޯޓުން އަނެއްކާވެސް އަމުރު ހޯދަން ޖެހެ އެވެ.\nމިގޮތަށް އެކި ރަށްރަށުގެ ކޯޓުތަކުން ކޯޓު އަމުރު ހޯދަން ޖެހުމަކީ ފަސޭހަ ކަމަކަށް ނުވެ އެވެ. އަދި ކުދިކުދި ރަށްރަށުގައި އެގޮތަށް އަމަލުކޮށްފި ނަމަ އޮޕަރޭޝަންތަކުގެ ސިއްރުކަން ގެއްލުމުގެ ބިރު އެހާ ބޮޑެވެ. އަދި މަސްތުވާތަކެތީގެ ބޮޑެތި ނެޓްވޯކްތަކުން ގިނަ ފަހަރަށް ހަރަކާތްތެރިވަނީ ގާނޫނީ ގޮތުން ސަލާމަތްވެވޭނެ ގޮތަށް އަދި ވަރަށް ރޭވުންތެރިކަމާ ކަމަށް ވާތީ، ގާނޫނީ ގޮތުން ފުރިހަމަ ކުރަންޖެހޭ މިފަދަ އިޖްރައާތުތަކުގެ ސަބަބުން މަސްތުވާތަކެތީގެ އޮޕަރޭޝަންތައް ކާމިޔާބުކަމާ އެކު ހިންގަން ދަތިވެ އެވެ.\nއޭގެ އަނެއް މިސާލަކީ ކަނޑުމަގުން މަސްތުވާތަކެތި އެތެރެ ކުރުމުގައި ބޭނުންކުރާ އުޅަނދުތައް އަތުލެވޭނެ ގޮތެއް ނެތުމެވެ. މަސްތުވާތަކެތި އެތެރެކުރަން އާންމުކޮށް ބޭނުން ކުރަނީ މަސްވެރިކަމުގައި ބޭނުންކުރާ އަމިއްލަ މީހުންގެ އުޅަނދުތަކެވެ. ގިނަ ފަހަރަށް އެކަން ކުރަނީ އުޅަނދުގެ ވެރިފަރާތަށް އެނގިގެން ކަމަށް ވިޔަސް، މަސްތުވާތަކެތި އަތުލައިގަންނަ ވަގުތު އެ އުޅަނދުގައި ވެރިމީހާ ނުވަތަ ފަޅުވެެރިންނެއް ނުތިބޭތީި އެ މީހުން އެކަމާ ގުޅޭނެ ގޮތެއް ނޯވެ އެވެ. އެހެންވެ، ދެން ޖެހެނީ އެ އުޅަނދު ދޫކޮށްލާށެވެ.\nޑްރަގް އެތެރެވާން ދޫކޮށްލުން ނުވަތަ އިޖްރައާތު ފުރިހަމަ ކުރުން\nފުލުހުންގެ ޑްރަގް އެންފޯސްމަންޓް ޑިޕާޓްމެންޓްގެ ހެޑް އަހުމަދު ޝާކިރު ވިދާޅުވި ގޮތުގައި މަސްތުވާތަކެތީގެ ބޮޑެތި ބައެއް މައްސަލަތަކުގައި އިޖްރާއީ ގޯސްތައް ފެންމަތިވެ، ދައުވާލިބޭ މީހުން ދޫވެގެން ދަނީ އާންމު އިޖްރައާތުގެ ތެެރެއިން ކަންކަން ކުރަން ޖެހުމުން ހުރި ދަތިތަކުގެ ސަބަބުންނެވެ. ކޯޓު އަމުރު ހޯދަން ޖެހުން ފަދަ އިޖްރައާތު ފުރިހަމަ ނުކުރެވި ތިއްބާ މަސްތުވާތަކެތި ގެއްލިދާނެ ކަމުގެ ބެލެވޭ ނަމަ ދެން ހަމައެކަނި ގޮތަކީ އޮޕަރޭޝަން ކުރިއަށް ގެންގޮސްގެން، އެ މަސްތުވާތަކެތި އަތުލައިގަތުން ކަމަށް އޭނާ ވިދާޅުވި އެވެ.\n"ބައެއް ހާލަތްތައް އައިސްދާނެ އިޖްރައާތުތައް ހުރިގޮތުން، އަޅުގަނޑުމެން އިޖްރައާތުތައް އެއްކޮށް ފުރިހަމަ ކުރާނީތޯ ނުވަތަ ނުވަތަ އެއާ ގުޅޭ މަސްތުވާތަކެތި މުޖްތަމައުގެ ތެރެއަށް ދޫވެގެން ދިިޔަ ނުދިނުން ތޯ ނިންމަންޖެހޭ ހާލަތްތައް. މިސާލަކަށް ފަޅު ރަށެއްގައި މަަސްތުވާތަކެތި ހުންނަ ހާލަތްތަކުގައި އެ މަސްތުވާތަކެތި މުޖްތަމައުގެ ތެރެއަށް ދޫވިޔަ ނުދޭން މަސައްކަތް ކުރާ ހާލަތްތަކުގައި ނަގަންޖެހޭ ފިޔަވަޅުތަކެއް ހުރޭ." ޝާކިރު ވިދާޅުވި އެވެ.\nފުލުހުން 2018 ވަނަ އަހަރުން ފެށިގެން އަތުލައިގަތް ޑްރަގްސްގެ އަދަދު. -- މިހާރު އިންފޮގްރެފިކްސް/އަލީ ނަހުޒާން\nއެކަމަކު މަސްތުވާތަކެތީގެ ބޮޑެތި މައްސަލަތަކުގައި ހިމެނޭ މީހުން ޝަރުއީ މަރުހަލާ ތެރެއިން ސަލާމަތް ކުރުމަށްޓަކައި ގަސްދުގައި އިޖްރައާތާ ޚިލާފަށް ފުލުހުން އެއްވެސް ކަމެއް ކުރާނެ ކަމަށް އޭނާ ގަބޫލެއް ނުކުރައްވަ އެވެ. އޭނާ ވިދާޅުވީ އެތައް ދުވަހެއް ވަންދެން މަސްތުވާތަކެއްޗާއި މީހުންނަށް ފާރަލައި އަދި އެ ތަކެތި އަތުލައިގަތުމަށް ފަހު، ގަސްދުގައި ގޯހެއް ހެދުމުގެ ބޭނުމެއް ނޯންނާނެ ކަމަށެވެ. އަދި ގަސްދުގައި ފުލުހުން ގޯހެއް ހަދާ ނަމަ، މަސްތުވާތަކެތި އެތެރެވާން ދޫކޮށްލީސް ކަމަށް އޭނާ ވިދާޅުވި އެވެ.\n"މަސްތުވާތަކެތި ހޯދާފައި، މީހުން ހައްޔަރު ކޮށްފައި، ތަހުގީގު ކޮށްފައި، އެ މީހުންގެ ވަނަވަރު އާންމު ކޮށްފައި އަދި މައްސަލަތައް ކޯޓަށް ފޮނުވާފައި މި ހުރިހާ ކަމެއް ކޮށްފައި ގަސްދުގައި ގޯހެއް ހަދަންޖެހޭ ސަބަބެއް އޮންނާނެ ކަމަށް ގަބޫލެއް ނުކުރެވޭ."\n"މަސްތުވާތަކެތި ހޯދާފައި، މީހުން ހައްޔަރު ކޮށްފައި، ތަހުގީގު ކޮށްފައި، އެ މީހުންގެ ވަނަވަރު އާންމު ކޮށްފައި އަދި މައްސަލަތައް ކޯޓަށް ފޮނުވާފައި މި ހުރިހާ ކަމެއް ކޮށްފައި ގަސްދުގައި ގޯހެއް ހަދަންޖެހޭ ސަބަބެއް އޮންނާނެ ކަމަށް ގަބޫލެއް ނުކުރެވޭ. އަދި ގަސްދުގައި ގޯހެއް ހަދާފައި އޮތިއްޔާ ލިޔުމުން އެކަން ފެންނަން އޮންނާނެ. ގަސްދުގައި ނިޔަތެއް ހެދުމުގެ ނޯންނާނެ. އެކަމަކު އިޖްރައާތުތައް ހުންނަ ގޮތުން ކަމެއް ދިމާވުމަކީ އެކަށީގެންވާ ކަމެއް. މިސާލަށް އަމުރު ނުލިބޭ ހާލަތުގައި އަމަލު ކުރާނެ ގޮތްތައް." އޭނާ ވިދާޅުވި އެވެ.\nޑްރަގް ވިޔަފާރި އޮތީ ގާނޫނަށް ވުރެ މާ ކުރީގައި\nޝާކިރު ވިދާޅުވީ މަސްތުވާތަކެތީގެ މައްސަލަތަކުގައި މިހާރު އަމަލުކުރާ ގާނޫނަކީ މަސްތުވާތަކެތީގެ ވިޔަފާރި މިހާރު ފުޅާވެފައިވާ މިންވަރަށް ބަލާއިރު އެންމެ ފުރިހަމަ ގާނޫނެއް ނޫނެވެ. އެގޮތުން މަސްތުވާތަކެތީގެ ވިޔަފާރި މިހާރު ހިނގަމުން ދަނީ އެ ގާނޫނު ވުޖޫދަށް ގެނައިއިރު ތަސައްވުރު ކުރި ގޮތަކަށް ނޫން ކަމަށް އޭނާ ވިދާޅުވި އެވެ. އެހެންވެ، އާންމު އިޖްރައާތުގެ ތެރެއިން އެފަދަ މައްސަލަތައް ތަހުގީގު ކުރުމުގައި ބޮޑެތި ގޮންޖެހުންތަކެއް ހުރި ކަމަށް އޭނާ ވިދާޅުވި އެވެ.\n"މުޅި މައްސަލައަށް އަސަރު ނުކުރާ ފަދަ ކަމެއް ނެތް ނަމަ، ދިމާވާ އިޖްރާއީ ނުކުތާއެއްގެ ސަބަބުން ނުވަތަ އަކުރެއް ނުވަތަ ފިއްޔެއްގެ ސަބަބުން މުޅި މައްސަލަ ފެއިލްވާން ޖެހޭ ކަމަށް ވަންޏާ އަޅުގަނޑުމެން ދެކެނީ އެކަން އެ އޮތީ އެކަން ކުރާ ފަރާތްތަކަށް ފަހިވާ ގޮތަށް ކަމަށް."\n"ޓްރެފިކްކުރުން ފުޅާވެގެންދާ ދިއުމާއި މިކަންތައްތަކަށް ބަލާއިރު އަޅުގަނޑުމެން ގަބޫލު ކުރަނީ ޚާއްސަ އިޖްރައާތުތަކެއް މީގެ ތެރެއަށް އަންނަން އެބަޖެހޭ. މުޅި މައްސަލައަށް އަސަރު ނުކުރާ ފަދަ ކަމެއް ނެތް ނަމަ، ދިމާވާ އިޖްރާއީ ނުކުތާއެއްގެ ސަބަބުން ނުވަތަ އަކުރެއް ނުވަތަ ފިއްޔެއްގެ ސަބަބުން މުޅި މައްސަލަ ފެއިލްވާން ޖެހޭ ކަމަށް ވަންޏާ އަޅުގަނޑުމެން ދެކެނީ އެކަން އެ އޮތީ އެކަން ކުރާ ފަރާތްތަކަށް ފަހިވާ ގޮތަށް ކަމަށް." ޝާކިރު ވިދާޅުވި އެވެ.\nއެގޮތުން ކަނޑުމަގުން އެކި ރަށްރަށުން ކޯޓު އަމުރު ހޯދަން ޖެހުމާއި މަސްތުވާތަކެތި އެތެރެ ކުރުމުގައި ބޭނުންކުރާ އުޅަނދުތައް ހިފެހެއްޓޭނެ އުސޫލުތައް ގޮތެއް އޭނާ ފާހަގަ ކުރެއްވި އެވެ. އަދި ގާނޫނުގެ މަގްސަދު ގެއްލޭ ގޮތަށް ގާނޫނު މާނަ ކުރުމުގެ ސަބަބުން ވެސް ހުރަސްތަކެއް ކުރިމަތިވާ ކަމަށް އޭނާ ވިދާޅުވި އެވެ.\nޝަރީއަތްތައް އެކަށީގެންވާ ސްޕީޑެއްގައި ކުރިއަށް ނުދޭ\nއޭނާ ވިދާޅުވި ގޮތުގައި މަސްތުވާތަކެތީގެ ބޮޑެތި މައްސަލަތަކުގެ ޝަރީއަތް އެކަށީގެންވާ ސްޕީޑެއްގައި ކުރިއަކަށް ނުދިއުމަކީ ވެސް ބޮޑު ގޮންޖެހުމެކެވެ. ގާނޫނީ ގޮތުން ދައުވާ ކުރަންޖެހޭ މުއްދަތުތަކުގައި ދައުވާ ކުރިޔަސް، ގާނޫނުގައި ބުނާ މުއްދަތުތަކާ އެއްގޮތަށް ޝަރީއަތްތައް ކުރިއަށް ނުދާ ކަމަށް އޭނާ ވިދާޅުވި އެވެ. އެގޮތުން ފަހުގެ ތާރީޚުތަކުގައި ފެންމަތިވި މަސްތުވާތަކެތީގެ ބޮޑެތި މައްސަލަތަކުގެ ތެރެއިން ކޯޓުތަކުން މިހާތަނަށް ނިންމީ ދެ ތިން މައްސަލަ ކަމަށް އޭނާ ވިދާޅުވި އެވެ\nއޭނާ ވިދާޅުވި ގޮތުގައި ޝަރީއަތްތައް ލަސްވުމުން، ދައުވާލިބޭ މީހުން އެކި ސަބަބުތަކާ ހެދި ބަންދުން ދޫކޮށްލުމުގެ ފުރުސަތު ބޮޑުވެ އެވެ. އަދި ދަށު ކޯޓުތަކުން މައްސަލަތައް ނުނިމި ލަސްވުމުން އިސްތިއުނާފް މަރުހަލާއަށް އެފަދަ މައްސަލަ ގެންދިއުން ލަސްވެ އަދިި ތަހުގީގުތަކުގައި ރަނގަޅު ކުރަންޖެހޭ ކަންކަމާއި ގާނޫނީ ގޮތުން ސާފު ނުވެ ހުންނަ ކަންކަން ގިނަ ކަމަށް އޭނާ ވިދާޅުވި އެވެ. އެހެންވެ، ޝަރީއަތްތައް އަވަހަށް ކުރިއަށް ގެންގޮސްގެން ނޫނީ އެދެވޭ ނަތީޖާއެއް ނެރެން ދަތިިވާ ކަމަށް އޭނާ ވިދާޅުވި އެވެ.\n"އެބަ ބަލަންޖެހޭ ކިތައް މައްސަލަތައް ތޯ މަތީ މަރުހަލާގެ ކޯޓުތަކާ ހަމައަށް މި ދިޔައީ މިފަހުގެ ތާރީޚެއްގައި. ނޫނީ މިއަދު މަތީ ކޯޓުތަކުން ނިމެމުން މިދަނީ ކޮން އަހަރުތަކެއްގެ މައްސަލަތަކެއް ތޯ ވެސް ބަލަން އެބަޖެހޭ. މިއަދު މިކުރާ މަސައްކަތުގެ ނަތީޖާ އަންނަނީ ފަސް އަހަރު ފަހުން ކަމަށް ވަންޏާ އަޅުގަނޑުމެން މިއަދު ރަނގަޅު ކުރަންޖެހޭ ކަންކަން ވެސް އެނގިގެން ދާނީ ފަސް އަހަރު ފަހުން." ޝާކިރު ވިދާޅުވި އެވެ.\nމަސްތުވާތަކެތީގެ ވިޔަފާރި މިހާރު މި އޮތީ މިލިއަން ޑޮލަރުގެ ވިޔަފާރިއަކަށް ވެފަ އެވެ. އަދި އަތުލައިގަނެވޭ މަސްތުވާތަކެތި އިތުރުވިޔަސް، އެ ވިޔަފާރީގައި އުޅޭ މީހުން ޝަރުއީ މަރުހަލާގެ ތެރެއިން ދޫވެގެންދާ ދިއުން މަދެއް ނުކުރެވެ އެވެ. މަސްތުވާތަކެތީގެ ވިޔަފާރިއަކީ އާދައިގެ ކަމެއްގެ ގޮތުގައި ގާނޫނީ ގޮތުން ބަލައިގެން ތިބޭ ތިބުން ނިމުމަކަށް ގެނެސް، މަސްތުވާތަކެތީގެ މައްސަލަތަކުގައި ޚާއްސަ އިޖްރައާތުތަކެއް ގެނެސްދީގެން ނޫނީ މިކަމަށް އަވަސް ހައްލެއް އަންނާނެ ކަމަކަށް ނުބެލެވެ އެވެ.\nކޯޓުތަކާއި ފުލުހުން ގެ ގަޓުކަންދައްކަނީ ދެރަ ނިކަމެތި މީހާކައިރީގަ. މަސްތުވާތަކެތީގެ ވިޔަފާރިކޮށް ގޭންގުހަދައިގެން މާރާމާރީ ހިންގާ މީހުންމަރާ މީހުންނާއި ކުރިމަތިލާން ކޯޓަކަށް ވެސް ފުލުހުންނަކަށް ވެސް ނުކެރޭ. އަންނިއަށް ހަމަލާދޭނަމޭ ބުނީމަ ހުކުންކުރެވޭ، އަނބު ބިނީމަ ހުކުންކެރެވޭ، އިޖުރާތުވެސް ފުރިހަމަވޭ. މިހާރު މިއޮންނަ ގައުމު ހިންގުމުގެ ނިޒާމުގެތެރެއިން ކަންތައްތައް ރަނގަޅުވުމުގެ ބަދަލުގައި ވަނީ ގޯސް.\nފުލުހުން ބުރަ މަސައްކަތުން ހޯދާ ހެކި ކޯޓު މަރުޙަލާގައި ކޮންމެވެސް އިޖްރާއާތެއް ގޯސް ވެގެން މިދަނީ ފޭލްވެގެން. ޤާނޫނުގައި ހުރި ލޫޕް ހޯލްސް ތައް ބަންދު ކުރަން އެއްވެސް ފަރާތަކުން މަސައްކަތް ކުރާތަނެއް ނުފެނޭ. ދައުލަތުގެ ކަމާ ގުޅޭ ހުރިހާ މުއައްސަސާތައް މީގެ ތެރޭގައި ފުލުހުންނާ ކަސްޓަމް ވެސް ތަމްސީލުކުރާ އެން.ޑީ.އޭ ބޯޑުންވެސް މިކަމުގައި މަސައްކަތް ކުރާ ތަނެއް ނުފެނޭ.\nﷲ ގަންދީ ހުވާ ކޮށްގެން މަޤާމްތަކަށް ވަޑައިގެން ތިއްބެވި ބޭފުޅުން ﷲ އަށް ބިރުވެތިވެލައްވާ، ޖަވާބުދާރީ ވާން ޖެހޭ ދުވަހު އެކަލަނގެ ޤާނޫނު ދޫކޮށް ހެދި ވަޟުޢީ ޤާނޫނުގެ ދިފާޢުގައި ޖިނާޢީ އިޖުރާޢާތުގެ ޤާނޫނޭ ބުނެ ޒިންމާއިން ރެކެވި ދާނެތޯ؟\nޝާކިރު ދެން ތި އިންޓަވިއު ތައް ނު ދީ ޤާނޫނަަށް ގެންނަން ޖެހޭ ބަދަލު ގެންނަން މަސައްކަތް ކުރަންވީނުން ތޯ ؟ ޤާނޫނަށް ބަދަލު ގެނެވޭނެ ވަރުގެ މަޤާމެއްގައި ހުރެ ، ތިހެން ފޮނި އަނގަތެޅުމުގެ ބޭނުމަކީ ކޮބާތޯ ؟\nފުލުހުންތޯ ގާނޫނު ހަދަނީ.. ހެހެހ\nކޯޑިނޭޓަރަށް ހަމަ ސާބަސް. ބަލަ ޤާނޫނު ހަދަނީ ޝާކިރުތަ؟ ޤާނޫނު ހެދުމަކީ ޑިމޮކްރަސީގެ މިނިވަން3ބާރުން އެއްބާރު "ރައްޔިތުންގެމަޖިލިސް" ހުން ކުރާ ކަމެކޭ، އެތަންފީޒު ކުރަނީ ޖުޑިޝަރީ ބާރު ކޯޓުތަކުން، ދެން އޮތީ ރައީސް މީހާއަށް އޮތް ބާރު.\nފުލުހުން ނަށް ވެސް ޤާނޫނަށް ގެންނަން ޖެހޭ ބަދަލު ތައް މަޖްލިހަށް ހުށަހެޅޭނެ މީގެ އިތުރުން އެން.ޑީ.އޭ އަށް ވެސް ހުށަހެޅޭނެ.. މިދެ ހައިސިއްތުވެސް އޮވެ އިންޓަވި ދެމުން ތި ދުވަނީ ޒިއްމާ އިން ރެކެން .. އެއް ބައެއް އަނެއްގެ ބޮލަށް ކަނޑާލާ ތަން މިހެރަ ފެންނަނީ.. ދެ އިރު ދެދަޅައަށް އޮޕަރޭޝަނެއް ގެ ވާހަކަ ދައްކާ ރައްޔިތުން ހައްދާތަން މި ފެންނަނީ.. .\nމަސްތުވާ ގަނޫނު އިސްލާހު ކުރަން ލައްކަ ދުވަސް ނަގާނެ ތޯ؟\nރައްޔިތުންގެ މަޖްލިހުން އެން.ޑީ.އޭ އާ ފުލުހުންނާ އަދި ކަމާ ގުޅޭ އިދާރާތަކާ އެކު ބޭއްވި ބައްދަލުވުމުގައި ބުނެފައި ވަނީ މަސްތުވާތަކެތީގެ މައްސަލަ ޙައްލު ކުރަން ޤާނޫންށް ގެންނަން ބޭނުންވާ އިސްލާހެއް އޮތިއްޔާ ފޮނުވާށޭ. އެކަން ކޮށްދޭށޭ މިތިބީ.. ޢެން.ޑީއޭ ބޯޑުގެ މެމްބަރުން ވެސް ޒިއްމާ އަދާ ނުކޮށް މޮޅެތި ފޮލާތައް ކައްކަމުން މި ދުވާނީ.\nޕޮލިހުންނާ ކޯޓުން ކުށްވެރިން ދޫކުރަން ވަކީލުން ހަދާ ގޮތް ބަލާ ދިރާސާ ކުރުން އެއީ މިހާރުވެސް ކުރެވިދާނެ ކަމެއް. އެމީހުން މީހުން ދޫކުރަން އާއްމުކޮށް ބަލައި ކިޔައި އުޅޭ ކަންކަން ދަސްކޮށް ފުލުހުން މީހުން ހައްޔަރުކުރާއިރު އެކަންކަމަށް ސަމާލުވުމަކީ މިހާރުން މިހާރަށްވެސް ކުރެވިދާނެކަމެއް. ފުލުހުންގެ ފަރާތުން އާއްމުކޮށް ކުށްވެރިން އަތުން ދޫވެގެންދާ ކަންކަން ފުލުހުން ނުކުރުމަކީ މިހާރުވެސް ކުރެވިދާނެކަމެއް.\nދައުލަތެއް ނެތް ތަނެއްގެ ވާހަކަ ނުދެއްކިއްޔާ ރަގަޅުވާނީ\nގައުމީ އެންމެ ބޮޑު މައްސަލައިގައި ހާއްސަ އުސޫލަކުން އަމަލު ކުރެވޭނެ ގޮތަށް ގާނޫނު ފަރުމާކޮށްފަ ނެތީ ހަމަ ގަސްތުގަ. އެެއީ ގާނޫނު ހަދަންތިބިި އެތައް ބަޔަކާއި، މި މީހުންނަށް ގޮނޑިހޯދަން ފަންޑުކޮށްދޭ މީހުންނާއި، ސިޔާސީންނާއި، ގާނޫނު ތަންފީޒުކުރަން ތިބި އެތައް ބަޔަކީ މި ނުބާ ޖަރީމާއިން މަންފާ ލިބޭ މީހުންނަށް ވީމަ. މިކަމުގެ ހިއްސާދާރުންނަށް ވީމަ. އަޑީގައި ތިބޭ އެޖެންޓުންނަށް ވީމަ. ނޫންނަމަ ހޭލާ ތިބެގެންވިޔަސް ވަގުތުން ވަގުތަށްް ތިގާނޫނު އޮންނާނީ ހަދާފަ\nއަޑީގަ އުޅޭ ބަޔަކު ހައްޔަރެއް ނުކުރެ އެވެ. މަޖްލިސް ފަދަ ތަންތަނަށް މީޙުން ހޮވަން ވޯޓް ދޭ މީހުންގެ ޒިންމާ ވެސް ވ ބޮޑެވެ. ޕާޓީ ފަރާތުން ޕްރައިމަރީ އަކުން ހޮވިގެން އަސާސި ތައުލީމް ހުރެ ފަ އެއްވެސް އަހްލާގެއް ނެތަސް ވޯޓް އެބަދީ ހޮވަ އެވެ. ޕާޓީ އަށް ވުރެ ގައުމު އިސް ކުރަން ޖެހެ އެވެ. އަހްލާގް ރަނގަޅު ތައުލީމީ މީހުންށް ވޯޓް ދޭން އެބަ ޖެހެ އެވެ. ސިޔާސީ މަގާމް ތަކަށް ވެސް ތައުލީމީ ޝަރުތެއް ގާނޫނަކުން ކަނޑަ އަޅަން ޖެހެ އެވެ.